মাধৱদেৱ বিশ্ববিদ্যালয়ৰ প্ৰথমগৰাকী উপাচাৰ্য অধ্যাপক দিবাকৰ চন্দ্ৰ ডেকাৰ সৈতে কথোপকথন - গণিত চ’ৰা\n30 Jun মাধৱদেৱ বিশ্ববিদ্যালয়ৰ প্ৰথমগৰাকী উপাচাৰ্য অধ্যাপক দিবাকৰ চন্দ্ৰ ডেকাৰ সৈতে কথোপকথন\nPosted at 03:13h in সাক্ষাৎকাৰ by পংকজ জ্যোতি মহন্ত0Comments\nযশস্বী ৰসায়ন বিজ্ঞানী অধ্যাপক দিবাকৰ চন্দ্ৰ ডেকাই কিছুদিন পূৰ্বে মাধৱদেৱ বিশ্ববিদ্যালয়ৰ প্ৰথমগৰাকী উপাচাৰ্য ৰূপে দায়িত্বভাৰ গ্ৰহণ কৰিছে। সৰ্বভাৰতীয় Association of Chemistry Teachersৰ সভাপতি পদকে ধৰি কেইবাখনো গুৰুত্বপূৰ্ণ সমিতিৰ বিষয়বাব পালনৰ অভিজ্ঞতাৰে তেখেত পুষ্ট। তেখেতৰ নেতৃত্বত গঢ় ল’বলগীয়া মাধৱদেৱ বিশ্ববিদ্যালয়লৈ অঞ্চলবাসীৰ লগতে সমগ্ৰ অসমবাসীৰো বহু আশা আছে। গণিত চ’ৰাৰ সৈতে হোৱা এটি আছুতীয়া সাক্ষাৎকাৰত তেখেতৰ পৰিকল্পনা, চিন্তাধাৰা, গৱেষণা আদিৰ সম্পৰ্কে প্ৰকাশ পাইছে। তলত সম্পূৰ্ণ সাক্ষাৎকাৰটি আগবঢ়োৱা হ’ল।\nসাক্ষাৎগ্ৰহণ : ভাস্কৰজ্যোতি ভট্টাচাৰ্য্য\nছাৰ পোনপ্ৰথমে আপোনাক অভিনন্দন জ্ঞাপন কৰিছোঁ।\nছাৰ উপাচাৰ্য পদটো লাভ কৰাৰ পাছত বৰ্তমান আপোনাৰ অনুভৱ?\n► উপাচাৰ্যৰ পদটোত সন্মানৰ লগতে বিশাল দায়িত্ব জড়িত হৈ আছে। সন্মানৰ কথা মই ভবা নাই। উপাচাৰ্যৰ দায়িত্ব পোৱাৰ পাছতে মই ভাবিছোঁ – তৎকালীন আৰু ভৱিষ্যতৰ মোৰ কৰণীয় আৰু কাৰ্যপন্থা কি হ’ব। সেই লৈ মই চিন্তিত।\nছাৰ বৰ্তমান আপোনাৰ কাৰ্যপন্থা?\n► যিহেতু মই প্ৰথম উপাচাৰ্য আৰু মোৰ কাৰ্যকাল প্ৰথম পাঁচ বছৰেই হ’ব, সেয়েহে মোৰ লক্ষ্য হ’ব – মাধৱদেৱ বিশ্ববিদ্যালয়খন কেনেকৈ গঢ় দিব পাৰোঁ, সুন্দৰভাৱে আৰম্ভ কৰিব পাৰোঁ আৰু এই পাঁচ বছৰত এটা সদৃঢ় ভেঁটি গঢ়িব পাৰোঁ।\nবৰ্তমান কি কি stream আৰম্ভ কৰাৰ কথা আপুনি ভাবিছে?\n► তাত দুটা ষ্ট্ৰীম ইতিমধ্যে আছেই – বিজ্ঞান আৰু কলা। ৰাইজৰ ফালৰ পৰা ইতিমধ্যে ক’বলৈ আৰম্ভ কৰিছে যে বানিজ্য তাত লাগিব। কিন্তু সকলোৰে লগত আলোচনা কৰি ভৱিষ্যত কাৰ্যপন্থা গ্ৰহণ কৰা হ’ব, তাত চৰকাৰৰ সাহায্যও লাগিব, টকা-পইছাৰ কথা আছে আৰু আন্তঃগাঠনিৰ কথা আছে – এই সকলোবিলাক চাই আলোচনাৰ মাধ্যমেৰে আমি ঠিক কৰিম কি কি প্ৰগ্ৰেম, ক’ৰ্চ আৰম্ভ কৰা হ’ব।\nসাধাৰণতে ৰাজ্যিক বিশ্ববিদ্যালয়বোৰে চৰকাৰৰ পৰা সাহায্য বেছি লাভ নকৰে বুলি এটা অভিযোগ আছে। আপুনি কি কয়?\n► লাভ নকৰে বুলি অভিযোগটো…. আমি মানুহবিলাক অভিযোগ দিয়াত বৰ এক্সপাৰ্ট মানে। অভিযোগ আমি সদায় কৰি আহোঁ। সুন্দৰভাৱে যথাযথ প্ৰজেক্ট দিব পাৰিলে টকা-পইছাৰ অভাৱ নাই বুলিয়েই মই জানো আজিকালি। কিন্তু প্ৰজেক্টবিলাক নিখুঁত হ’ব লাগে আৰু যুক্তিসংগত হ’ব লাগে।\nতাৰমানে আপুনি ক’ব খোজে যে সাধাৰণতে যিখিনি চেন্ট্ৰেল ইউনিভাৰ্চিটি, তাৰ তুলনাত আমাৰ ষ্টেট ইউনিভাৰ্চিটিখিনি পিছপৰি থকাৰ মূলতে দুৰ্নীতি কিবাকিবি ক্ষেত্ৰত চলি আছে?\n► বহু ক্ষেত্ৰত চেন্ট্ৰেল ইউনিভাৰ্চিটিও পিছ পৰি আছে। কিছুমান আগবাঢ়ি গৈছে। আমাৰ অসম ৰাজ্যতে আছে। আমাৰ চেন্ট্ৰেল ইউনিভাৰ্চিটি তুলনা কৰিলে ৰাইজে দেখিব, আটাইকেইখন সমানে আগবাঢ়ি যোৱা নাই। তেনেকৈ ৰাজ্যিক বিশ্ববিদ্যালয়কেইখনো সমানে আগবাঢ়ি যোৱা নাই। ইয়াৰ মূলতে হৈছে তাৰ কৰ্তৃপক্ষ, কৰ্তৃপক্ষৰ লগতে অনুষ্ঠানটোৰ লগত প্ৰতক্ষ্যভাৱে যিবিলাক মানুহ জড়িত হৈ আছে তেওঁলোকৰ সহায়-সহযোগিতাৰ অভাৱ।\nআপোনাৰ প্ৰভাৱত বিশ্ববিদ্যালয়খনত এটা বিজ্ঞানৰ পৰিৱেশ গঢ় লৈ উঠিব। আপুনি কলাৰ পৰিৱেশটোত সমানে গুৰুত্ব দিব নে?\n► বিজ্ঞানৰ আৰু গৱেষণাৰ পৰিৱেশটো সৃষ্টি কৰাটো উদ্দেশ্য হ’বই। লগতে কলা আৰু সংস্কৃতি, সাহিত্য – সেইবিলাকো সমানে আগবঢ়াই নিয়াটোত, বিজ্ঞানভিত্তিত সমানে আগবঢ়াই নিয়াটোত গুৰুত্ব দিয়া হ’ব। এই আটাইবিলাকেই সমাজৰ বাবে গুৰুত্ব আহিব।\nমাধৱদেৱ বিশ্ববিদ্যালয় যিহেতু, মাধৱদেৱৰ নামেৰে কিবা বিশেষ আসন প্ৰতিষ্ঠা কৰাৰ কথা ভাবিছে নেকি?\n► বৈষ্ণৱী যিটো সংস্কৃতি বা অধ্যয়ন, তাৰ বাবে নিশ্চয় কিবা এটা ব্যৱস্থা কৰা হ’ব।\nউচ্চশিক্ষাৰ বাবে প্ৰথমে আপুনি কোনকেইটা বিভাগত বেছি গুৰুত্ব দিব?\n► আটাইকেইটা বিষয়েই প্ৰয়োজন। কথাটো হ’ল, আলোচনাৰ মাধ্যমেৰে কৰা হ’ব। আটাইবিলাকেই – বানিজ্য, কলা – বুৰঞ্জী, দৰ্শন, ৰসায়ন বিজ্ঞান, পদাৰ্থ বিজ্ঞান, উদ্ভিদ বিজ্ঞান, জীৱ বিজ্ঞান – আটাইবিলাকেই প্ৰয়োজনীয়। কিন্তু কথাটো হ’ল, আন্তঃগাঁথনি ক’ত কিমান আছে। আৰু সম্ভৱ হ’লে অকণমান নতুন ধৰণে ক’ৰ্চবিলাক নিয়াৰ, যাতে employabilityটো বাঢ়ে আৰু তাৰ serviceটো সমাজে পায়, ৰাইজে পায়, সেইটোৱেই গুৰুত্ব দিয়া হ’ব। এনেই গতানুগতিক কিছুমান ক’ৰ্চ কৰি unemployability বঢ়োৱাটোৰ কোনো যুক্তি নাই।\nতাৰমানে আপুনি টেকনিকেল ক’ৰ্চত বিশেষভাৱে গুৰুত্ব দিব?\n► টেকনিকেল ক’ৰ্চ বুলি ক’লে ধৰা ইঞ্জিনিয়াৰিং বা এনেকুৱা কথা পৰি যায়। আমাৰ ইঞ্জিনিয়াৰিং কলেজ বহুত হৈছে গোটেই ৰাজ্য জুৰি। গতিকে সেইটোৰ প্ৰয়োজন কিমান আছে, মাধৱদেৱ ইউনিভাৰ্চিটিত প্ৰয়োজন হ’ব নে নহয় মই নাজানোঁ; কিন্তু বেচিক চায়েন্সৰো গুৰুত্ব আছে।\nতাৰমানে skill developmentত বেছি গুৰুত্ব দিব?\n► Skill developmentৰ কিছুমান ক’ৰ্চ ল’ব পৰা যাব। চববিলাক ল’বৰ কাৰণেতো skilled personও লাগিব। ট্ৰেইনাৰ লাগিব। গতিকে সেইবিলাক পাম নে নাপাম সেইটোও চাব লাগিব। লগতে ট্ৰেইনাৰ এপইণ্টমেণ্ট দিয়াৰ আগতে চাব লাগিব আন্তঃগাঁথনি আমি গঢ়িব পাৰিছোঁ নে নাই। গতিকে আলোচনাৰ মাধ্যমেৰে দেখা যাব, কি কৰিব পৰা যায়। লগতে চৰকাৰৰ সহায়-সহযোগিতা লাগিব, টকা-পইছাৰ কথা আছে। যদি কিছুমান skilled ওচৰে-পাজৰে সহজে উপলব্ধ কৰিব পৰা যায়, তেতিয়াহ’লে আমি সেইটোত priority নিদি অন্য কিছুমান, যিটো ওচৰে-পাজৰে নাই কিন্তু প্ৰয়োজন আছে, সেইবিলাকত গুৰুত্ব দিয়া হ’ব।\nতাৰমানে ছাৰ আপুনি বৰ্তমান বিশ্ববিদ্যালয়খনত সোমাই তাৰ skilledৰ ওপৰত বিশেষভাৱে গুৰুত্ব অৰ্পণ কৰিব, তাৰ লগতে ধৰক ইঞ্জিনিয়াৰিং বা অন্যান্য কিবাকিবিত গুৰুত্ব দিব? আৰু তাৰ বাবে আপুনি ইমানখিনি অভিজ্ঞ শিক্ষক প্ৰথমতে ক’ৰ পৰা লোৱাৰ কথা ভাবিছে?\n► অভিজ্ঞ শিক্ষক পোৱা যাব। অভিজ্ঞ শিক্ষকৰ অভাৱ নহয়। অভিজ্ঞ শিক্ষক, ভাল শিক্ষক পাবলৈ হ’লে এটা সুস্থ-সুস্থিৰ বাতাৱৰণ সৃষ্টি কৰিব লাগিব। ভাল পৰিৱেশ থাকিলে মানুহ আগ্ৰহেৰে আগবাঢ়ি আহিব তালৈ যাবৰ কাৰণে। দ্বিতীয়তে ভাল মানুহ যেতিয়া আমি ল’ম, ভাল সুবিধাও দিব লাগিব তেওঁলোকক। তেওঁলোকক কাম কৰাৰ সুবিধা দিব লাগিব, তেওঁলোক থকাৰ সুবিধা কৰি দিব লাগিব, তেওঁলোকৰ ল’ৰা-ছোৱালী পঢ়া-শুনা কৰাৰ সুবিধা কৰি দিব লাগিব। গতিকে এই infrastructureবিলাক যদি আমি গঢ়ি তুলিব পাৰোঁ আৰু লগতে এটা ভাল শৈক্ষিক পৰিৱেশ গঠন কৰিব পাৰোঁ, মই ভাবোঁ skilled person বা দক্ষ শিক্ষকৰ অভাৱ নহ’ব।\nছাৰ কিমান বছৰমানৰ ভিতৰত মাধৱদেৱ বিশ্ববিদ্যালয়খন পূৰ্ণাংগ বিশ্ববিদ্যালয় হ’ব বুলি আপুনি ভাবে?\n► কথাতে কোৱা হয়, Rome was not built inaday. এতিয়া মাধৱদেৱ বিশ্ববিদ্যালয় জন্ম হৈছেহে মাত্ৰ। আৰু মোৰ দায়িত্ব হৈছে পাঁচ বছৰ। গতিকে পাঁচ বছৰত এটা সুস্থ বুনিয়াদ গঠন কৰাটোৱেই হ’ব মোৰ লক্ষ্য। তাৰ পাছত পৰৱৰ্তী কালত কোন আহিব, কোনে নেতৃত্ব দিব সেইটো মই নাজানোঁ। কিন্তু এটা কথা ঠিক, সুন্দৰভাৱে পৰিকল্পনা কৰিলে, আৰু আজিকালি যিবিলাক সা-সুবিধা, টেকন’ল’জী আছে, সেইবিলাকৰ সহায় ল’লে মই ভাবোঁ – আগৰ দিনত, আজিৰ পৰা পঞ্চাছ বছৰ আগতে যিটো কাম কৰিবলৈ বিছ বছৰ লাগিছিল সেই কামটো আজিকালি দুই বছৰতো কৰিব পৰা যায়। গতিকে মই ভাবোঁ, এখন পূৰ্ণাংগ বিশ্ববিদ্যালয় হ’বৰ কাৰণে – পূৰ্ণাংগ বিশ্ববিদ্যালয় মাত্ৰ ক’ৰ্চ কেইটামান খুলিলেই, দুটামান ঘৰ সাজিলেই নহয় নহয় – সঁচা অৰ্থত পূৰ্ণাংগ হ’ব লাগিলে তাত এখন সুস্থ শিক্ষানুষ্ঠানৰ সকলো সুবিধা থাকিব লাগিব – লাইব্ৰেৰী থাকিব লাগিব, অন্যান্য আনুষংগিক সুবিধা থাকিব লাগিব, কেণ্টিন থাকিব লাগিব, বাসগৃহ থাকিব লাগিব, খেলা-ধূলাৰ ব্যৱস্থা থাকিব লাগিব – এই সকলোবিলাক কৰোঁতে সময় লাগিব। মই ভাবোঁ, দহ-পোন্ধৰ বছৰৰ ভিতৰত সম্ভৱ, যদিহে চৰকাৰৰ যথাযথ বা যিকোনো চ’ৰ্চৰ পৰা যথাযথ অনুদান লাভ কৰিব পাৰে।\nছাৰ, এইবাৰৰ পৰা ক্লাছ আৰম্ভ হ’ব?\n► ক্লাছতো চলিয়েই আছে under-graduate. আগতেও চলি আছে, এতিয়াও চলি আছে। Post-graduate ক’ৰ্চটো এইবছৰ কৰা হ’ব নে নহয় তাৰ আলোচনা-বিলোচনা চলি আছে। খৰধৰকৈ আৰম্ভ কৰিলে ল’ৰা-ছোৱালীৰ অসুবিধা হ’ব নেকি সেইটো আমি বিবেচনা কৰিব লাগিব। আৰম্ভ কৰাটো সহজ, কিন্তু আৰম্ভ কৰাৰ পাছত যদি ল’ৰা-ছোৱালীয়ে সকলো সুবিধা নাপায়, যদি আমি উপযুক্ত শিক্ষক নিযুক্তি নিব নোৱাৰোঁ, তেতিয়াহ’লে নামভৰ্তি নকৰাই ভাল। এই সকলো কথা চালিজাৰিয়েই ঠিক কৰা হ’ব।\nপিছত কৰিলে, সকলো entrance পৰীক্ষাৰ মাধ্যমেৰে আৰম্ভ কৰিব?\n► সেইটোও আমি আলোচনাৰ পৰ্যায়তে আছোঁ। Entrance পাতিবলৈ এতিয়া সময় আছে নে নাই সেইটোও কথা। কাৰণ, ইউনিভাৰ্চিটিখনৰ দায়িত্ব লোৱা মোৰ এসপ্তাহ হৈছে। গতিকে এতিয়া সকলো নিয়ম-নীতিৰ কথা আছে। আমাৰ যিবিলাক regulation সেইবিলাক বনাব লাগিব। কমিটিবিলাক গঠন কৰিব লাগিব। Executive committee, Academic council, Core, Selection committee এই সকলোবিলাক গঠন কৰি ল’ব লাগিব। তাৰ পাছতহে কামবিলাক আগবঢ়াই নিব পৰা যাব। এই সকলোবিলাক কমিটি গঠন কৰোঁতেও মোক কিছু সময় লাগিব। কিছু নহ’লেও, অন্ততঃ এমাহৰ সময় লাগিব। গতিকে এইবিলাক নকৰাকে, এই যিবিলাক statutory body এইবিলাক গঠন নকৰাকে চিধাই নামভৰ্তি কৰিবলৈ গ’লে বিশ্ববিদ্যালয়খন বিপদত পৰিব আৰু ল’ৰা-ছোৱালীৰ মাজত অসন্তোষৰ ভাৱ গঢ়ি উঠিব। গতিকে এই regulation বিলাক কৰি লোৱাতো অত্যন্ত প্ৰয়োজন।\nছাৰ, বিশ্ববিদ্যালয় এখনৰ গুৰুত্ব হৈছে সাধাৰণ শ্ৰেণীৰ মানুহখিনিকো কিছুপৰিমাণে আগুৱাই নিয়া। তাৰ কাৰণে আপুনি কি ব্যৱস্থা কৰিম বুলি ভাবিছে?\n► সাধাৰণ অসাধাৰণ বুলি কথা মই নাভাবো। বিশ্ববিদ্যালয়বিলাক হৈছে ৰাজহুৱা অনুষ্ঠান। এনেকুৱা ৰাজহুৱা অনুষ্ঠানে সকলো শ্ৰেণীৰ মানুহকে সুবিধা প্ৰদান কৰাটো উদ্দেশ্য হ’ব লাগিব। সেইটো উদ্দেশ্য হোৱা উচিত, যিহেতু ৰাজহুৱা অনুষ্ঠান। সাধাৰণ অসাধাৰণ বুলি কোনো কথা নাই। সকলোৱেই সুবিধা পাব লাগিব, বিচৰা সুবিধাখিনি আমি দিব পাৰিব লাগিব। সকলোকে লগত নিব পাৰিব লাগিব।\nগুৱাহাটী বিশ্ববিদ্যালয়ত আপুনি বহু বছৰ শিক্ষকতা কৰিলে। বাহিৰৰ পৰা শুনা যায় যে বিশ্ববিদ্যালয়ৰ কৰ্মচাৰীসকল বহুত এলেহুৱা। ইয়ালৈ আহি সোনকালে কিবা এটা কাম কৰি নিয়াতো বহুত অসুবিধা। আপুনি কি ভাবে?\n► এইবিলাক অভিযোগ বহুত শুনিছোঁ, কিন্তু যথাযথ অধ্যয়ন নকৰাকৈ বা মোৰ হাতত প্ৰমাণ নোহোৱাকৈ মই মতামত দিয়াটো মোৰ পজিচনৰ পৰা মই বিচৰা নাই। শুনিছোঁ, মইয়ো শুনিছোঁ এনেকুৱা।\nআপুনি ব্যক্তিগত জীৱনত তেনেকুৱা অভিজ্ঞতাৰ সন্মুখীন হোৱা নাই?\n► দুই এটা সৰু-সুৰা হৈছোঁ। ইমান মেজৰ নহয়, কাৰণ মই ইয়াতে অধ্যয়ন কৰিছিলো বহু বছৰ আগতে। তেতিয়া আজিকালিৰ নিচিনা infrastructure নাছিল, নেটৱৰ্কৰ কথা নাছিল, গতিকে তেতিয়া যিবিলাক সুবিধা-অসুবিধা আছিল, এতিয়া সেই একে নহয়। আজিকালি হৈছে কি ইণ্টাৰনেটৰ দিন, সকলো সুবিধা, কম্পিউটাৰ আছে, গতিকে স্বাভাৱিকতে মানুহৰ আশাটো বাঢ়ি গৈছে। Fast হৈছে। আগতে যেতিয়া আমাক চাৰ্টিফিকেট এখন উলিয়াবৰ কাৰণে দুমাহ লাগে বুলি কৈছিল, আমি গ্ৰহণ কৰি লৈছিলোঁ। আজিকালি মানুহে গ্ৰহণ নকৰে। দুমাহ কিয় লাগে? সোনকালে হ’ব লাগে। গতিকে, যদি ভুক্তভোগীৰ এই কথাখিনি সঁচাকৈ ভুক্তভোগীৰ মতামত, তেতিয়াহ’লে সঁচাকৈ এইটো দুৰ্ভাগ্যজনক। সঁচাকৈ দুৰ্ভাগ্যজনক! শুনিছোঁ মই। গতিকে ভুক্তভোগীৰ দৃষ্টিভংগীৰে ক’বলৈ গ’লে এইটো দুৰ্ভাগ্যজনক। কামবিলাক সুচাৰু ৰূপে হ’ব লাগে আৰু ইউনিভাৰ্চিটি এখন student centric হ’ব লাগে, আৰু যিবিলাক মানুহে আশা কৰি কিবা এটা কামৰ কাৰণে আহে তেওঁলোকৰ কামবিলাক হ’ব লাগে। আৰু দুই এটা ক্ষেত্ৰত মইয়ো মুখামুখি হৈছোঁ। ইখন টেবুলৰ পৰা সিখন টেবুললৈ ফাইলবিলাক যথাসময়ত move নকৰে। পৰি থাকে। নোহোৱা নহয়, কথাটো একেবাৰে নুই কৰিব নোৱাৰি।\nমাধৱদেৱ বিশ্ববিদ্যালয়ত এইসমূহ অসুবিধা নোহোৱা কৰিবলৈ আপুনি কি ব্যৱস্থা ল’ব?\n► কি ব্যৱস্থা ল’ম সেইটো এতিয়াই কৈ দিব নোৱাৰোঁ, কিন্তু এনেকুৱা হোৱাটো নিবিচাৰিম। তাৰ প্ৰতিবিধান থাকিবই। আৰু আৰম্ভণিৰ পৰাই মই ভাবিছোঁ, যদি চিষ্টেমটো ভালভাৱে চলাই নিয়া যায়, চিষ্টেম এটা ভালদৰে সৃষ্টি কৰা যায়, তেতিয়াহ’লে এইবিলাক আঁসোৱাহ নাথাকিব। মই ভাবোঁ এইবিলাক problem নহয়, এইবিলাক মানুহৰ সৃষ্টি – যন্ত্ৰৰ সৃষ্টি নহয়, মানুহৰ সৃষ্টি। গতিকে মানুহক ভালদৰে পৰিচালনা কৰিব পাৰিলে বা motivate কৰিব পাৰিলে এইবিলাক নাথাকে।\nগুৱাহাটী বিশ্ববিদ্যালয়খনে বিগত সময়ত স্নাতক শ্ৰেণীৰ ৰিজাল্ট-পাতি বহুত ভুলকৈ দিছে। বৰ্তমান এনেকুৱা হৈছে, গুৱাহাটী বিশ্ববিদ্যালয়ৰ অধীনৰ কিছু সংখ্যক কলেজত কিছু সংখ্যক ভাল ল’ৰা-ছোৱালীয়ে নামভৰ্তি কৰিবলৈ ভয় কৰে। উদাহৰণস্বৰূপে যোৱাটো ছেমিষ্টাৰৰ ৰিজাল্ট দিওঁতে গুৱাহাটী বিশ্ববিদ্যালয়ে বহুখিনি ভুল কৰিছে। তেওঁলোকে কিছুসংখ্যকক অনুপস্থিত বুলি দিছে, কিছু সংখ্যকক ফেইল কৰাই দিছে। যিসকলক পাছ কৰাই দিয়া নাছিল, পিছত পেপাৰ-কল কৰোঁতে ভয় খাই এনেই কিছু নম্বৰ দি দিছে। অথচ কিছুসংখ্যক ছাত্ৰ-ছাত্ৰী আছে যি পাছ কৰিবলগীয়াই নাছিল, আৰু কিছুসংখ্যকে বহুত বেছি নম্বৰ পাব লাগিছিল। আপুনি কি ভাবে এই বিষয়ত?\n► পৰীক্ষাৰ ক্ষেত্ৰত কোনো ধৰণৰ লুকঢাক হ’ব নালাগে। এই যিবিলাক অভিযোগ অনা হৈছে, এইবিলাক অভিযোগ যদিহে তথ্যভিত্তিক, যদি এশ শতাংশ সঁচা হয়, তেতিয়াহ’লে মই ক’ম – অত্যন্ত দুৰ্ভাগ্যজনক। পৰীক্ষাৰ ক্ষেত্ৰত কোনো আপোচ হ’ব নালাগে। পৰীক্ষা সকলোকে আচলতে। পৰীক্ষাৰ ক্ষেত্ৰত transparent হ’ব লাগে। চব কথাই ল’ৰা-ছোৱালীয়ে জানিব পাৰিব লাগে। ক’ত কি নম্বৰ দিছে, কিয় দিয়া হৈছে, কোনে কিমান পাইছে – চব কথা transparent হ’ব লাগে। তাত লুকঢাকৰ কোনো scope নাই। আৰু লগতে ল’ৰা-ছোৱালীয়ে যিবিলাক চাৰ্টিফিকেট-মাৰ্কছীট পায়, সেইবিলাকৰো মানদণ্ড উন্নত হ’ব লাগে। কাৰণ, আজিও মই মোৰ জীৱনৰ এমএছচি বা তাৰ পৰৱৰ্তী মাৰ্কছীট-চাৰ্টিফিকেটবিলাক ব্যৱহাৰ কৰি আছোঁ। গোটেই জীৱনটো ছাত্ৰ-ছাত্ৰীসকলে এই মাৰ্কছীট বা চাৰ্টিফিকেটখন বুকুত বান্ধি ফুৰিব লগা হয়। তাৰ যদি মানদণ্ড উন্নত নহয়!! হোৱাতো অতি কাম্য। মানদণ্ড উন্নত নহ’লে বিশ্ববিদ্যালয়খনৰো বদনাম হয়। কাৰণ এইবিলাক মাৰ্কছীট বা চাৰ্টিফিকেট বিভিন্ন ঠাইত, বিভিন্ন অনুষ্ঠানত জমা দিয়া হয়। এইটো কথা সঁচা যে দুই-চাৰিখন মাৰ্কছীট গুৱাহাটী বিশ্ববিদ্যালয়ৰো মই চাইছিলোঁ, সেইবিলাকৰ কোৱালিটিটো চালে সঁচাকৈয়ে বেয়া লাগে আৰু মই ভাবো অতি পৰিতাপৰ বিষয়।\nছাৰ, নম্বৰৰ সম্পৰ্কে আপুনি কি ক’ব?\n► নম্বৰৰ…. মই কৈছোঁৱেই যে ইয়াত কোনো লুকঢাক থাকিব নালাগে। ইয়াত কম-বেছি দিয়াৰ প্ৰশ্ন নাহে। কিছুমান নিয়ম-নীতিৰ মাজেৰে পৰীক্ষা চলে। সেই নিয়ম-নীতিৰ মাজেৰে যি নম্বৰ পায় সেইখিনিয়েই আশ্বাস। অনা অভিযোগখিনি যে ক’ৰবাত কম দিয়া হৈছে ক’ৰবাত বেছি দিয়া হৈছে, সেইখিনিতো মই নাজানো কিমানদূৰ সঁচা কিমানদূৰ মিছা, গতিকে অধ্যয়ন নকৰাকৈ কোৱাটো মোৰ কাৰণে টান হ’ব।\nগুৱাহাটী বিশ্ববিদ্যালয়ত স্পষ্ট নিৰ্দেশনা নাই বুলি বৰ্তমান বহুতে কয়….\n► কিহৰ ওপৰত?\nউদাহৰণস্বৰূপে এইবছৰ যেতিয়া ছাত্ৰ-ছাত্ৰীয়ে পুনৰ scrutiny কৰিছিল, সেই সময়ত কলেজবিলাকলৈ ইউনিভাৰ্চিটিৰ ফালৰ পৰা কোনো নটিফিকেচন প্ৰেৰণ কৰা হোৱা নাছিল যে ছাত্ৰ-ছাত্ৰীয়ে পইছা জমা দি চালান ক’পিটো আনি ইউনিভাৰ্চিটিত জমা দিব লাগিব। কিন্তু শেষত ছাত্ৰ-ছাত্ৰীসকল বিশ্ববিদ্যালয়লৈ যেতিয়া আহিল, তেওঁলোকক কোৱা হ’ল যে তোমালোকে ক’পিটো জমা দিয়া নাই গতিকে scrutiny হোৱা নাই।\n► তাৰমানে কথাটো ক’ব বিচৰা হৈছে যে চিষ্টেমটো এতিয়াও transparent হোৱা নাই। গুৱাহাটী বিশ্ববিদ্যালয় আজি কিমান বছৰ হ’ল? প্ৰায় সত্তৰ বছৰ হ’ল, পুৰণা বিশ্ববিদ্যালয় এখন। নহয় জানো? ইমান পুৰণা বিশ্ববিদ্যালয়ৰ ক্ষেত্ৰত এতিয়াও যদি এই পদ্ধতিবিলাক transparent হৈ উঠা নাই তেতিয়াহ’লে দুৰ্ভাগ্যজনক। যদি হৈ উঠা নাই সঁচাকৈ, হ’ব লাগে। ইতিমধ্যে হ’বই লাগিছিল।\nছাৰ যিকোনো মানুহে যদি এখন বিশ্ববিদ্যালয়ত দুৰ্নীতি কৰে তেতিয়াহ’লে শেষত গৈ উপাচাৰ্যজনৰ গাত লাগে। এনেকুৱা বহুকেইটা উদাহৰণ আমি দেখিছোঁ শেষত উপাচাৰ্যজনলৈ গুচি যায়। এই ক্ষেত্ৰত আপুনি কি ক’ব বিচাৰে।\n► গুচি যায় বুলি কথাটো কিমান সমুচিত মই নাজানোঁ। কিন্তু এটা কথা ঠিক, যিকোনো অনুষ্ঠানৰে, বিশ্ববিদ্যালয় বুলি কথা নাই, মুৰব্বীজন transparent আৰু অতি সৎ ব্যক্তি হোৱাটো বাঞ্চনীয়। যদি মুৰব্বীজন সৎ আৰু নিষ্ঠাবান হয় তেন্তে বহু সমস্যাৰে সমাধান হয়, আৰু আনে দুৰ্নীতি কৰিবলৈ সাহস নকৰে। কিন্তু তাৰ মানে নহয় যে অকল মুৰব্বীজন সৎ হ’লেই অনুষ্ঠানখন সৎ হ’ব। অনুষ্ঠানৰ লগত জড়িত – প্ৰত্যক্ষ বা পৰোক্ষভাৱে জড়িত যিসকল ব্যক্তি থাকে সকলোৱে মুৰব্বীজনক সহায় কৰিব লাগিব। সহায় নকৰিলে অকল মুৰব্বীজনে – যদি বাকী সকলো মনুহ সৎ নহয়, অসৎ হয় – অকল মুৰব্বীজনে এখন অনুষ্ঠান সৎ কৰিব নোৱাৰে। কিন্তু মুৰব্বীজন সৎ হোৱা লগে লগে তাৰ লগত জড়িত অন্য বহুত অসৎ মানুহ সৎ হ’বলৈ বাধ্য। তেতিয়া বহু কথাই সৰল হৈ যায়। যদি মুৰব্বীজন নিজেই সৎ নহয়, তেতিয়াহ’লে স্বাভাৱিকতে অন্যান্যসকলে অসৎ পন্থা অৱলম্বন কৰিবলৈ সাহস পায়।\nৰাজনীতিৰ পৰা আপুনি মাধৱদেৱ বিশ্ববিদ্যালয়ক কিদৰে দূৰত ৰাখিব?\n► ৰাজনীতিৰ দূৰত ৰখাৰ মানেটো মই বুজা নাই। ৰাজনীতি বুলি ক’লে আমি বেয়া মনোভাৱ এটা লৈ থাকোঁ। Politics is bad, সেইটো নহয় কিন্তু। পলিটিক্স ভালো আছে। আচলতে ভাল মানুহে কৰিলে পলিটিক্স কাম্য। পলিটিক্সেইটো এখন চৰকাৰ চলায়, এখন দেশ চলায়। তেওঁলোকেইটো পলিচি বনায়। গতিকে সৎ পলিটিক্সৰ পৰা বিশ্ববিদ্যালয় এখন আঁতৰি থকাৰটো কোনো যুক্তি নাই। তেওঁলোকেই আমাক সহায় কৰিব লাগিব। তেওঁলোকেই আমাৰ কাৰণে নীতি-নিৰ্দেশনা নিৰ্ধাৰণ কৰিব লাগিব, assembly বা parliamentত। গতিকে আঁতৰি কিয় থাকিব লাগে, আঁতৰি থকাৰটো প্ৰশ্ন নাই। কথা হ’ল বেয়া পলিটিক্সৰ পৰা আঁতৰি থাকিব লাগে।\nতাৰমানে মাধৱদেৱ বিশ্ববিদ্যালয়ত গুৱাহাটী বিশ্ববিদ্যালয়ৰ দৰে ছাত্ৰ একতা সভাৰ নিৰ্বাচন হ’ব?\n► নিশ্চয় হ’ব।\nতেজপুৰ বিশ্ববিদ্যালয়ত কিন্তু এতিয়াও তেনেকুৱা নিৰ্বাচন হোৱা নাই। আপুনি কি কয়?\n► তেজপুৰত হোৱা নাই নেকি?\n► মই নাজানোঁ, কিয় হোৱা নাই। তেওঁলোকে বিচৰা নাই নে হ’বলৈ দিয়া হোৱা নাই এইটো মই বিশেষ নাজানোঁ। কৰ্তৃপক্ষই নিদিয়াকৈ থাকিব নোৱাৰে, যদিহে ছাত্ৰবিলাকে বিচাৰে। আৰু তেনেকুৱা আমাৰ কিছুমান বিশ্ববিদ্যালয়ৰ নিচিনা rigorous election আইআইটি বিলাকতো নাই। তাৰ মানে নহয় যে তাত ছাত্ৰসকলৰ প্ৰতিনিধি নাথাকে।\nছাৰ, তেজপুৰ বিশ্ববিদ্যালয়তো প্ৰতিনিধি থাকে। কিন্তু এনেকুৱা পৰ্যায়ৰ নিৰ্বাচন নহয়।\n► হয়তো ছাত্ৰ-ছাত্ৰীসকলে বিচৰা নাই চাগে। বিচাৰিলে হ’ব নিশ্চয়।\nউপাচাৰ্যৰ নিচিনা পদসমূহ সাধাৰণতে ধৰক ৰাজনীতিৰ মেৰপাকত বন্দী। উদাহৰণস্বৰূপে অধ্যাপক অমৰজ্যোতি চৌধুৰী ছাৰে গুৱাহাটী বিশ্ববিদ্যালয়ৰ উপাচাৰ্যৰ পদৰ পৰা পদত্যাগ কৰিব লগা হৈছিল। আপুনি কি কয়?\n► ৰাজনীতিৰ মেৰপাকত এতিয়াৰ উপাচাৰ্যৰ পদটো বন্ধ হৈ আছে বুলি মই নাভাবোঁ।\nঅমৰজ্যোতি চৌধুৰী ছাৰে কিয় তেতিয়া ৰিজাইন দি – তেওঁতো জইন কৰিছিলে – কিয় ৰিজাইন দি গুচি গ’ল সেইটোৰো মই সঠিক মূল্যায়ন কৰা নাই। তেওঁৰ ব্যক্তিগত কাৰণতো যাব পাৰে বা অন্য কিবা কাৰণতো যাব পাৰে, কিন্তু মই ৰাজনীতিৰ কাৰণে যোৱা বুলি নাভাবোঁ।\nৰাজনীতি নহয়। বৰ্তমান গুৱাহাটী বিশ্ববিদ্যালয়ত উপাচাৰ্যৰ পদটো প্ৰায় এবছৰ পূৰণ কৰিব পৰা নাই। এবছৰৰ আগতেই বৰ্তমানৰ উপাচাৰ্যজনৰ কাৰ্যকাল শেষ হ’ল। আজি প্ৰায় এবছৰেই হ’ল। পূৰণ কৰিব পৰা নাই। ইয়াক আমি ৰাজনীতি বুলি ক’ম নেকি? ইয়াতেটো মই ৰাজনীতি দেখা নাই। ইয়াতে ৰাজনীতিতকৈয়ো মুষ্টিমেয় কেইজনমান মানুহৰ স্বাৰ্থ জড়িত আছে যেনহে লাগে। তেওঁলোকে ইচ্ছাকৃতভাৱে মেৰপাক লগাই এই প্ৰক্ৰিয়াটো, উপাচাৰ্য নিযুক্তি দিয়া প্ৰক্ৰিয়াটো বন্ধ কৰি ৰাখিছে বুলিহে মোৰ ভাৱ হয়।\nছাৰ, আপোনাৰ অলপ ব্যক্তিগত জীৱনৰ কথালৈ আহোঁ। বৰ্তমান আপোনাৰ ঘৰত কোন কোন আছে?\n► মোৰ একেবাৰে ঘৰত বুলি ক’ব লাগিলে, মোৰ পত্নী আৰু দুটা ল’ৰা। আৰু বাকী লগতে মোৰ অন্যান্যৰ ভিতৰত আছে মোৰ দাদা এজন আছে, তেওঁৰ পৰিয়াল আৰু বাইদেউ দুগৰাকী আছে, তেওঁলোকৰ পৰিয়াল। বেলেগ বেলেগ ঠাইত থাকে, বেলেগে বেলেগে থাকে।\nআপুনি শৈশৱ ক’ত কটাইছিল?\n► মোৰ জন্ম হৈছিল বৰ্তমানৰ নলবাৰী জিলাৰ মুকালমুৱা ৰাজহচক্ৰৰ কুৰিহা গাঁৱত। শৈশৱ বুলি নহয়, মেট্ৰিক পাছ কৰালৈকেতো গাঁৱতে থাকিলোঁ। তাৰ পাছত কটন কলেজলৈ আহিলোঁ, তাৰ পাছত বিশ্ববিদ্যালয়লৈ আহিলোঁ। কিন্তু গাঁৱৰ লগত এতিয়াও চলি আছে, বন্ধ হ’লেতো গাঁৱতেই থাকোঁ। মেট্ৰিকলৈকেতে এশ শতাংশ গাঁৱতে থাকিলোঁ, তাৰ পিছতো বহু সময় গাঁৱতে কটাইছোঁ।\nএতিয়া গাঁৱৰ লগত সম্পৰ্ক আছেনে?\n► এতিয়াও আছে।\nমেট্ৰিক পৰীক্ষালৈকে আপুনি অসমীয়াতে পঢ়িছিল?\n► অসমীয়া মাধ্যম।\nমাধ্যম সম্পৰ্কে আপুনি কি ক’ব?\n► মই ভাবো মাতৃভাষাতেই প্ৰাৰম্ভিক শিক্ষা গ্ৰহণ কৰাটো খুৱেই প্ৰয়োজন আছে। মাতৃভাষাত সকলোৱে শিক্ষা গ্ৰহণ কৰিব লাগে। কিন্তু সময় সাপেক্ষে – বৰ্তমান যুগত – ইংৰাজী ভাষাটো খুৱেই প্ৰয়োজন হৈছে। ইংৰাজী ভাষাটোত গুৰুত্ব দিব লাগে এইকাৰণেই যে বিজ্ঞান বা মেডিকেল চায়েন্স বা ইঞ্জিনিয়াৰিং চায়েন্স পঢ়িব লাগিলে ইংৰাজী মাধ্যমত বহুত ভাল ভাল কিতাপ পোৱা যায়। সেইটো পৰ্যায়ৰ কিতাপ অসমীয়া মাধ্যমত আমি নাপাওঁ। যেতিয়া বস্তুটো গ্লোবেলাইজেছন হৈছে, গ্লোবেলাইজেছনৰ দিনত ইংৰাজীটো আমি বাদ দি চলিব নোৱাৰোঁ। আমি নাদৰ ভেকুলী নিচিনা অসমতে আবদ্ধ হৈ থাকিব লাগিব। কিন্তু প্ৰাৰম্ভিক শিক্ষাটো মাতৃভাষাত শিকাৰ লগতে ইংৰাজী ভাষাটো শিকিব লাগে। আৰু এটা ভাবোঁ, যদিও কয় সংস্কৃত ডেড লেংগুৱেজ, কিন্তু সংস্কৃত ভাষাটোৰ লগত আমাৰ ভাৰতীয় সংস্কৃতি বহুত বিশালভাৱে জড়িত। সংস্কৃত ভাষাটো জ্ঞানৰ ভঁৰাল। সংস্কৃত ভাষাটোৱে সঁচা অৰ্থত মানুহৰ চৰিত্ৰ গঠনত বহুত সহায় কৰে। সংস্কৃত ভাষাটোৰ শিক্ষা কেনেদৰে প্ৰতিজন ব্যক্তিৰ ওচৰলৈ নিব পৰা যায় সেইটো এটা চিন্তাৰ বিষয়। এইটো মোৰ ব্যক্তিগত মতামত। সংস্কৃত ভাষাটো ignore কৰিব নালাগে।\nৰসায়ন বিজ্ঞানৰ প্ৰতি আপুনি আগ্ৰহান্বিত হোৱাৰ কাৰণ?\n► জীৱনটোৱেইটো কেমিষ্ট্ৰি। আমাৰ গোটেই লাইফটো কিছুমান কেমিকেল ৰিয়েকছন বা বিক্ৰিয়াৰ দ্বাৰা বুজাব পৰা যায়। আমাৰ প্ৰতিটো কথা, বতৰা, চিন্তা, ভাৱনা – আটাইবিলাক ক্ৰিয়া-প্ৰক্ৰিয়াৰ লগত ৰসায়ন বিজ্ঞান জড়িত। আমাৰ দৈনন্দিন জীৱনৰ ব্যৱহাৰ্য প্ৰতিটো বস্তুৱেই ৰসায়ন বিজ্ঞানৰ অৱদান। ৰসায়ন বিজ্ঞানে আমাৰ জীৱন সঁচা অৰ্থত সহজ কৰি তুলিছে। ৰসায়ন বিজ্ঞানে আমাৰ সকলোৰে কাৰণে সুস্থ জীৱন যাপন কৰাত সহায় কৰিছে। ৰসায়ন বিজ্ঞানে নতুন পদাৰ্থ বা মেটেৰিয়েল সৃষ্টি কৰিব পাৰে। এইবিলাকেই প্ৰধান কাৰণ। যাৰ বাবে ৰসায়ন বিজ্ঞানে আমাৰ জীৱনটো বুজাত, চলাই নিয়াত বহু পৰিমাণে সহায় কৰে। এইটোৱেই মূল কথা, মই ৰসায়ন বিজ্ঞান কিয় ইমান ভাল পাওঁ।\nছাৰ, শিক্ষক বুলি ক’লে, একেবাৰে স্কুল পৰ্যায়ৰ শিক্ষকৰ পৰা বিশ্ববিদ্যালয়ৰ উপাচাৰ্য পদৰ ব্যক্তিগৰাকীলৈকে শিক্ষক। আৰু তেনেকুৱা দৃষ্টিভংগীৰে চাবলৈ গ’লে, আপুনি আটাইতকৈ শ্ৰেষ্ঠ শিক্ষক। এইটো পদত অধিষ্ঠিত হৈ আপুনি বাকীসকল শিক্ষকলৈ কি উপদেশ দিব?\n► মই নাভাবো যে মই শ্ৰেষ্ঠ শিক্ষক, কিন্তু মই বেয়া শিক্ষক নহওঁ। মই এটাই কথা ক’ম যে সদায় positive competitionত গুৰুত্ব দিব লাগে। শিক্ষকেই হওক, ছাত্ৰই হওক। Positive competition. পাৰিলে আনক সহায় কৰিব লাগে, কিন্তু ঈৰ্ষা কৰিব নালাগে। Jealousy is very bad thing. ঈৰ্ষা কৰিব নাপায়। আনৰ ভাল হোৱাটো বিচাৰিব লাগে, পাৰিলে সহায় কৰিব লাগে, উন্নতি হোৱাত সহায় কৰিব লাগে, আৰু নোৱাৰিলে অন্ততঃ হিংসা কৰিব নাপায়, ঈৰ্ষা কৰিব নাপায়। আৰু negative competitionৰ পৰা আঁতৰি থাকিব লাগে। মই নিজেই ঈৰ্ষাৰ বলি হৈছোঁ, মই নাম ধৰি ক’ব খোজা নাই। মই নিজেই ঈৰ্ষাৰ বলি হৈছোঁ, যদিও মই জীৱনত কাকো ঈৰ্ষা কৰা নাই, কাকো হিংসা কৰা নাই। Positive competitionত মই সদায় থাকিম বা appreciate কৰোঁ।\nআপোনাৰ প্ৰক্তন ছাত্ৰ-ছাত্ৰীসকলে আপোনাক খুৱ ভাল শিক্ষক বুলি কয়। যিসকলে আপোনাৰ সন্নিধ্যলৈ আহিছে, তেওঁলোকে ইউনিভাৰ্চিটিত লগ পোৱা প্ৰতিগৰাকীকে আপোনাৰ কথা কয়। আপুনি কি ভাবে?\n► মই নাজানো তেওঁলোকে যে….\nমানে আপোনাক তেওঁলোকে ভাল পোৱাৰ কাৰণ আপুনি কি বুলি ভাবে?\n► তেওঁলোকক সোধা হ’লেই ভাল পাব। সেইটো হ’লে মইয়ো জানিবলৈ পালে সুখী হ’ম। তেওঁলোকে মোক কি কি কথাৰ কাৰণে ভাল পায়, তেওঁলোকৰ পৰা মই এতিয়াও ফিডবেক লোৱা নাই। মই নাজানিম। কিন্তু এটা কথা ঠিক, শিক্ষক হিচাপে মই সদায় চেষ্টা কৰোঁ কেনেকৈ lessonবিলাক সুন্দৰভাৱে delivery কৰিব পাৰোঁ, তেওঁলোকক সুন্দৰভাৱে বুজাব পাৰোঁ। আৰু তাৰ কাৰণে ছাত্ৰ-ছাত্ৰীতকৈ মই নিজেই বহুত বেছি সময় পঢ়া-শুনা কৰোঁ। গোটেই বিষয়টো আয়ত্ব কৰি এঘণ্টীয়া ক্লাছত খুৱ সহজভাৱে তেওঁলোকক কেনেকৈ বুজাই দিব পাৰোঁ তাৰ চেষ্টা সদায় মোৰ থাকে। আৰু মই ভাবো সকলো শিক্ষকেই extempore speech লৈ ক্লাছলৈ আহিব নালাগে, preparation কৰি আহিব লাগে। যিমানেই অভিজ্ঞ শিক্ষক নহওক, এতিয়া আমাৰ বয়সত যথেষ্ঠ অভিজ্ঞতা হৈছে, আৰম্ভণিতে যিমান পঢ়া-শুনা কৰিব লাগিছিল আজিকালি নালাগে, কিন্তু তথাপিও অন্ততঃ ক্লাছলৈ অহাৰ আগতে আধা ঘণ্টা সময় মই গোটেই ক্লাছত শিকাবলগা কথাখিনি চাই আহোঁ, প্লেন কৰি আহোঁ, খৰধৰকৈ মই ক্লাছলৈ আহিবলৈ বেয়া পাওঁ। আৰু এইখিনিয়েই সকলো শিক্ষকে, মই ভাবোঁ, মানি চলা উচিত।\nবৰ্তমান অসংখ্য কলেজ-বিশ্ববিদ্যালয় গঢ়ি উঠিছে। সমান হাৰত স্কুল বিলাকো গঢ়ি উঠিছে, বিশেষকৈ প্ৰাইভেট স্কুলবিলাক গঢ়ি উঠিছে। শিক্ষাৰ প্ৰাইভেটাইজেছন কৰা বুলি সৰ্বত্ৰে চৰ্চা হৈছে। আপুনি কি ভাবে? এইটো ভাল নে বেয়া?\n► প্ৰয়োজন আছে কাৰণেহে গঢ়ি উঠিছে। তাৰ কাষ্ট’মাৰ কোন? কোনবিলাক মানুহ? প্ৰাইভেট অনুষ্ঠানত যদি ছাত্ৰ-ছাত্ৰী নাথাকিলেহেঁতেন, নিজে নিজে মৰি গ’লহেঁতেন। এফালে আমি ক’ম প্ৰাইভেট শিক্ষানুষ্ঠানবিলাক বেয়া, আনহাতে আমিয়েই আমাৰ ল’ৰা-ছোৱালীক সেই শিক্ষানুষ্ঠানলৈ পঠিয়াইছোঁ – এই দুমুখীয়া নীতি কেনেকৈ হ’ব পাৰে? কেতিয়াও হ’ব নোৱাৰে। যদি সঁচাকৈ বেয়া, তেতিয়াহ’লে তালৈ ল’ৰা-ছোৱালী নগ’লহেঁতেন। আৰু আমাৰ অভিভাৱকসকলে, মাক-দেউতাকে তালৈ ল’ৰা-ছোৱালী নপঠিয়ালেহেঁতেন। তেতিয়া সেই প্ৰাইভেট স্কুলবিলাক নিজেই বন্ধ হ’লহেঁতেন। গতিকে প্ৰয়োজন আছে কাৰণেহে সেইবিলাক গঢ়ি উঠিছে। ক’ৰবাত কিবা যদি আমাৰ সমাজৰ ফালৰ পৰা বেয়া হৈছে, আমাৰ সমাজ-ব্যৱস্থাই বেয়া কৰিছে। সেইবিলাক প্ৰাইভেট অনুষ্ঠান গঢ়ি উঠাৰ মূলতে কি আছে সেইটো চালিজাৰি চাই, তাক compensate কৰিব পৰাকৈ যদিহে ৰাজহুৱা অনুষ্ঠানৰ ব্যৱস্থা কৰা হয়, তেতিয়াহ’লে নিশ্চয় মানুহে আদৰি ল’ব। কিন্তু এনেই বেয়া বুলি কোৱাটো উচিত নহয়। প্ৰয়োজন আছে, গতিকে গঢ়ি উঠিছে। মানুহৰ, সমাজৰ বহুতৰ অভাৱ পূৰণ কৰিছে সেইবিলাকে। গতিকে এনেই মুখত বেয়া বুলি ক’লে কেনেকৈ হ’ব?\nবৰ্তমান আপুনি লণ্ডনৰ Royal Society of Chemistryৰ এজন সভ্য। তেওঁলোকৰ লগত কাম কৰাৰ অনুভৱ?\n► Royal Society of Chemistry – এইটো হৈছে পৃথিৱীৰ সৰ্ববৃহৎ ৰসায়ন বিজ্ঞানৰ সংগঠন। এই সংগঠনটোৰ মূল উদ্দেশ্য হৈছে ৰসায়ন বিজ্ঞানৰ ক্ৰমাগত উন্নতি সাধন কৰা আৰু লগতে ৰসায়ন বিজ্ঞানক জনপ্ৰিয় কৰি তোলা। এই সংগঠনৰ বহুধৰণৰ কাৰ্যসূচী থাকে। ৱৰ্কশ্বপ থাকে, ডিচকাছন থাকে। বেছিভাগেই অনলাইন, গোটেই পৃথিৱীতে আছে। এইবিলাকৰ লগত জড়িত হৈ নিজেও বহুত শিকিব পাৰি আৰু আনকো বহুত দিব পাৰি। Sharing of knowledge. Royal Society of Chemistry এটা বিশাল প্লেটফৰ্ম। য’ত আমি সকলোৱে knowledge শ্বেয়াৰ কৰিব পাৰোঁ। গতিকে এই অনুষ্ঠানৰ লগত জড়িত হৈ মই নিজেও উপকৃত হৈছোঁ আৰু আনকো উপকৃত কৰিছোঁ।\nআপোনাৰ তিনিটা পেটেণ্ট আছে। এই সম্পৰ্কে অলপ জানিব বিচাৰোঁ।\n► অঁ, মোৰ তিনিটা পেটেণ্ট আছে। এটা পেটেণ্ট হ’ল কলগছৰ পৰা পটেছিয়াম কাৰ্বনেট বনোৱা। এইটোৰ significance বা তাৰ মূল কথাটো হ’ল আমি যেনেকৈ ছ’ডিয়াম ক্ল’ৰাইড, ছ’ডিয়াম কাৰ্বনেট naturally তাৰ minesত খনিজ পদাৰ্থ হিচাপে পাওঁ, তেনেকৈ পটেছিয়াম কাৰ্বনেটৰ খনিজ নাই। ক’ৰবাত ক’ৰবাত অলপ অলপ আছে, সেইবিলাক সাগৰৰ পৰা শুকাই যোৱা খনিজ পদাৰ্থ। অন্যভাৱে বৃহৎ পৰিমাণে নাই। কিন্তু পটেছিয়াম কাৰ্বনেট আমাৰ বহুত প্ৰয়োজন আছে। Pharmaceutical বা অন্যধৰণৰ যেনে বেকিং পাউডাৰ বা তেনেকুৱা ধৰণৰ পদাৰ্থ উৎপাদন কৰাত পটেছিয়াম কাৰ্বনেট লাগে। কথাটো হ’ল পটেছিয়াম কাৰ্বনেটৰ বহুত প্ৰয়োগ আছে, কিন্তু naturally তাক খুৱ কম পৰিমাণে পোৱা যায়। মই গৱেষণা কৰি দেখিলোঁ যে কলগছত পটেছিয়াম কাৰ্বনেট যথেষ্ট পৰিমাণে থাকে। আৰু কলগছৰ কলটো খোৱাৰ পাছত গছডাল এনেই পেলাই দিয়া যায়। সেই গছডালৰ পৰা আমি ইচ্ছা কৰিলে পটেছিয়াম কাৰ্বনেট বনাব পাৰোঁ। সেই পটেছিয়াম কাৰ্বনেট কেনেকৈ বনাব পাৰোঁ সেইটোৱেই মই পেটেণ্টত দেখুৱাইছিলোঁ। আৰু তাৰ পৰা আমি কিছুমান potassium rich salt বনাব পাৰোঁ। আমাৰ শৰীৰত পটেছিয়াম supplement. বহুত প্ৰয়োজন। কিছুমান কিছুমান ক্ষেত্ৰত supplementary দিবলগীয়া হয়। যিবিলাক মানুহক পটেছিয়াম supplement দিবলগীয়া হয়, তেওঁলোকৰ ক্ষেত্ৰত আমি কলগছৰ পৰা এবিধ salt বা লৱণ বনাব পৰা যায়, যিবিলাকক পটেছিয়াম supplement হিচাপে ব্যৱহাৰ কৰিব পৰা যায়। যিয়েই নহওক, পটেছিয়াম কাৰ্বনেটৰ বহুত প্ৰয়োগ আছে আৰু তাক আমি কলগছৰ পৰা বনাব পাৰোঁ, সেইটোৱেই এটা পেটেণ্ট।\nবাকী দুটা পেটেণ্ট হ’ল, বায়’ডিজেল ইণ্ডাষ্ট্ৰীত যিটো কেটালিষ্ট লাগে সেই কেটালিষ্ট সম্পৰ্কে। পেলনীয়া কলগছ বা পেলনীয়া কিছুমান পদাৰ্থৰ পৰা আমি এটা কেটালিষ্ট বনাব পাৰোঁ। সেই কেটালিষ্টটো বায়’ডিজেল, যিটো আমাৰ তেল – খোৱাৰ উপযোগী, খোৱাৰ অনুপযোগী যিয়েই নহওক, oil and fats পৰা আমি বায়’ডিজেল বনাও, সেই বায়’ডিজেল বনাওতে আমাক এটা কেটালিষ্টৰ প্ৰয়োজন। এই কেটালিষ্টটো কেনেকৈ কলগছৰ পৰা বনাব পাৰি বা অন্যান্য পেলনীয়া পদাৰ্থৰ পৰা, বায়’মাছৰ পৰা বনাব পাৰি, সেইটোকে মই দেখুৱাইছোঁ। এতিয়া বায়’ডিজেল ইণ্ডাষ্ট্ৰী লাহে লাহে উন্নতি হ’ব ধৰিছে, আৰু যেতিয়া এইটো লাষ্ট স্কেলত আহিব, তেতিয়া মোৰ এই পেটেণ্টবিলাকে কাম দিব।\nআৰু ছাৰ তৃতীয়টো পেটেণ্ট?\n► এই দুটা – বায়’ডিজেল কেটালিষ্ট সম্পৰ্কত দুটা। দুটা বিভিন্ন পদাৰ্থৰ পৰা বনাইছোঁ। আৰু এটা হ’ল পটেছিয়াম কাৰ্বনেটৰ সম্পৰ্কত।\nপৰীক্ষাৰ পদ্ধতি সম্পৰ্কে – subjective আৰু objective – প্ৰৱেশ পৰীক্ষাবিলাক objectiveত হয় আৰু সাধাৰণতে ছেমিষ্টাৰ পৰীক্ষাবিলাক subjectiveত হয়, কোনটো পদ্ধতি আপুনি বেছি সুবিধাজনক বুলি ভাবে?\n► দুয়োটাৰে মিশ্ৰণ হোৱাটোৱেই ভাল। Subjective, objective বা mcq – মই ভাবো এটা পূৰ্ণাংগ পৰীক্ষাৰ বাবে দুয়োটা পদ্ধতিৰে সহায় ল’ব লাগে। তেতিয়াহে ছাত্ৰ-ছাত্ৰীৰ জ্ঞানৰ পৰিসীমা আমি পৰীক্ষা কৰিব পাৰোঁ, তাৰে depthটো পৰীক্ষা কৰিব পাৰোঁ।\nছাৰ, মাধৱদেৱ বিশ্ববিদ্যালয়ৰ বৰ্তমান আপুনি উপাচাৰ্য যিহেতু, বৰ্তমান আপুনি অসমৰ কোনো যশস্বী ব্যক্তিক বিশ্ববিদ্যালয়খনলৈ কিবা পদ দি নিমন্ত্ৰণ কৰাৰ কথা ভাবিছে নেকি?\n► বিশ্ববিদ্যালয় পাতি লওঁচোন। অকল এজন নহয়, অন্য ঠাইত থকা কিছুমান বিশেষ বিশেষ ক্ষেত্ৰৰ expertise থকা মানুহ যিকোনো বিশ্ববিদ্যালয়ে মাতিব লাগে। এখন বিশ্ববিদ্যালয় স্বয়ংসম্পূৰ্ণ সকলো ক্ষেত্ৰতে হ’ব নোৱাৰে, কিছুমান ক্ষেত্ৰত হ’ব পাৰে, সকলোতে নোৱাৰে। লগতে মই ক’ব বিচাৰোঁ যে জ্ঞানৰ আদান-প্ৰদান হ’ব লাগে। আৰু সকলো ল’ৰা-ছোৱালী সকলো বিশ্ববিদ্যালয়লৈ যাব নোৱাৰে, সময়ৰো কথা আছে, টকা-পইছাৰো কথা আছে। গতিকে ল’ৰা-ছোৱালীৰ সুবিধাৰ কাৰণে আমি অন্যান্য অনুষ্ঠানৰ পৰা বিশেষ বিশেষ বিষয়ত expertise থকা মানুহক মাতি আনি ল’ৰা-ছোৱালীৰ লগত জ্ঞানৰ আদান-প্ৰদানৰ সুবিধা কৰি ল’ব লাগে। গতিকে মইয়ো নিশ্চয় মাধৱদেৱ বিশ্ববিদ্যালয়লৈ তেনেকুৱা মানুহক আমন্ত্ৰণ জনাম। আগে বিশ্ববিদ্যালয়খনৰ বুনিয়াদটো গঢ়ি লওঁ, তাৰ পাছত…।\nকটন কলেজ বিশ্ববিদ্যালয় হওঁতে বহুখিনি সমস্যাৰ সন্মুখীন হৈছিল। বহুতে ভাল পাইছিল, বহুতে বেয়া পাইছিল। এতিয়া মাধৱদেৱ কলেজখনো বিশ্ববিদ্যালয় হ’ল। তেনে কিছুমান বিতৰ্ক দেখা যাব নেকি?\n► সকলোৰে লগত আলোচনাৰ মাজেৰে এখন অনুষ্ঠান গঢ় দিলে মই ভাবো বিতৰ্কৰ অৱকাশ খুৱ বেছি নাথাকে। সৰুসুৰা কিছুমান বিতৰ্ক থাকিবই, গণতান্ত্ৰিক দেশত সেইবিলাক স্বাভাৱিক। আৰু আমি কোনো ভগৱান নহয়, মানুহহে, ক’ৰবাত দুই-এটা খুঁত থকাটোৱেই স্বভাৱিক। মই ভাবোঁ এখন বিশ্ববিদ্যালয়ৰ লগত পৰোক্ষ আৰু প্ৰত্যক্ষভাৱে যিসকল মানুহ জড়িত, সকলোৰে লগত আলোচনাৰ মাধ্যমেৰে যদি বিশ্ববিদ্যালয়খন আগবঢ়াই নিব পৰা যায়, তেতিয়াহ’লে মই ভাবোঁ ইমান বেছি বিতৰ্কৰ অৱকাশ নাথাকে। আৰু সেইটো নহ’বৰ কাৰণেইটো বিভিন্ন কমিটি আছে। Academic council আছে, executive committee আছে, ক’ৰ্ট আছে, selection committee আছে। কমিটিবিলাকৰ মাজেৰে যেতিয়া সকলোবিলাক কৰণীয় আলোচনাৰ মাধ্যমেৰে আগবঢ়াই নিয়া যায়, বিতৰ্ক ক’ৰ পৰা আহিব? কোনে বিতৰ্ক কৰিব? যদি কোনোবাই deliberately, intentionally কৰে সেইটো বেলেগ কথা।\nছাৰ আজিলৈ ইমানতে সামৰিছোঁ৷ ইমানখিনি সময় দিয়া বাবে ধন্যবাদ জনালোঁ।\n► Thank you. বহুত ধন্যবাদ।\nসাক্ষাৎকাৰটিৰ কেইটিমান অংশ:\nImage courtesy : Catalysis Congress\nউপাচাৰ্য, দিবাকৰ চন্দ্ৰ ডেকা, মাধৱদেৱ বিশ্ববিদ্যালয়


PHOTOS: বলীউড নায়ক-নায়িকাৰ বহু বিতৰ্কিত প্ৰেম আখ্যান Most Controversial Breakup Story of Bollywood Stars– News18 assam\nHome » photogallery » lifestyle »Bollywood Stars: প্ৰেমে নামানে কোনো বাধা, হৈ যায় প্ৰেম ! তাৰ মাজতো থাকে বিচ্ছেদ, প্ৰতাৰণাৰ বহু আখ্যান... যাৰ পৰা পৃথক নহয় এইসকল বলীউডৰ নায়ক-নায়িকা...\nBollywood Stars: প্ৰেমে নামানে কোনো বাধা, হৈ যায় প্ৰেম ! তাৰ মাজতো থাকে বিচ্ছেদ, প্ৰতাৰণাৰ বহু আখ্যান... যাৰ পৰা পৃথক নহয় এইসকল বলীউডৰ নায়ক-নায়িকা...\nবলীউডৰ তাৰকাসকলৰ জীৱন এখন মুকলি কিতাপৰ দৰে। অনুৰাগীসকলে তেওঁলোকৰ প্ৰিয় তাৰকাসকলৰ বিষয়ে প্ৰায় সকলো জানে। বলীউডৰ কিছুমান তাৰকা সদায় তেওঁলোকৰ অগ্নিপৰীক্ষাৰ বিষয়ে ৰাইজৰ দৃষ্টিত থাকে। আমি এই তাৰকাসকলৰ ব্ৰেকআপ কাহিনীৰ বিষয়ে কথা পাতি আছো।\n| June 29, 2021, 15:28 IST\nবলীউডৰ তাৰকাসকলৰ জীৱন এখন মুকলি কিতাপৰ দৰে। অনুৰাগীসকলে তেওঁলোকৰ প্ৰিয় তাৰকাসকলৰ বিষয়ে প্ৰায় সকলো জানে। বলীউডৰ কিছুমান তাৰকা সদায় তেওঁলোকৰ অগ্নিপৰীক্ষাৰ বিষয়ে ৰাইজৰ দৃষ্টিত থাকে। আমি এই তাৰকাসকলৰ ব্ৰেকআপ কাহিনীৰ বিষয়ে কথা পাতি আছো। সম্পৰ্কত প্ৰেম আৰু সংঘৰ্ষ হোৱাটো ইমান সচৰাচৰ হয়। কিন্তু বলীউডত কিছুমান বিতৰ্কিত প্ৰেম সম্পৰ্ক/ব্ৰেকআপ আছে যিবোৰ সদায় মনত ৰখা হ'ব। ফাইল ফটো\nচলমান খান আৰু ঐশ্বৰ্য ৰায় (চলমান খান-ঐশ্বৰ্য ৰায়) তালিকাখনত প্ৰথম স্থান পাইছে। বলীউডৰ পৃথিৱীত ইমান বিতৰ্কিত প্ৰেমকাহিনী খুব কমেই আছে। যদিও চলমানে ঐশ্বৰ্যক বিচাৰিছিল, তেওঁ যিধৰণে বিচ্ছেদ কৰিছিল তাৰ বাবেও তেওঁক বদনাম কৰা হৈছিল। যদিও ঐশ্বৰ্য ৰায়ে আজি অভিষেক বচ্চনৰ সৈতে পাৰিবাৰিক জীৱন যাপন কৰি আছে। ইয়াৰ পিছতো চলমানৰ নাম ঐশ্বৰ্যৰ পৰা পৃথক কৰা হোৱা নাই। ফাইল ফটো\nঅক্ষয় কুমাৰ আৰু শিল্পা চেট্টীৰ প্ৰেমকাহিনী এসময়ত বলীউডৰ আটাইতকৈ চৰ্চিত প্ৰেমকাহিনীবোৰৰ ভিতৰত এটা আছিল। দুয়োজন এজন চুপাৰহিট আছিল আৰু দৰ্শকে তেওঁলোকক একেলগে চাবলৈভাল পাইছিল। কিন্তু তেতিয়া দুয়োৰে বিচ্ছেদ হৈছিল আৰু অক্ষয়ৰ টুইঙ্কল খান্নাক বিয়া কৰাইছিল। শিল্পাই অক্ষয়ৰ বিয়াৰ পিছত কৈছিল যে যেতিয়া আন কাৰোবাক বিচাৰি পাইছিল তেতিয়া মোক সহজে এৰি গৈছিল।\nশ্বাহীদ কাপুৰ আৰু কৰীণা কাপুৰৰ সম্পৰ্কৰ বাতৰিও বি টাউনত বিয়পি পৰিছিল কিন্তু তেওঁলোকৰ সম্পৰ্ক বেছি দিন স্থায়ী নহ'ল। এটা সময় আছিল যেতিয়া তেওঁলোক দুয়ো বলীউডৰ প্ৰেমিক যুগলত আহিছিল। ব্ৰেকআপৰ বহু বছৰ পিছত, শ্বাহীদ কাপুৰে তেওঁৰ ব্ৰেকআপৰ বিষয়ে সংবাদ মাধ্যমৰ সৈতে কথা পাতিছিল। ফাইল ফটো\nদীপিকা পাডুকোন আৰু ৰণবীৰ কাপুৰক এসময়ত বলীউডৰ আটাইতকৈ আকৰ্ষণীয় প্ৰেমিক যুগল বুলি গণ্য কৰা হৈছিল। শান্তি ছোৱালী দীপিকাই ৰণবীৰক ইমান ভাল পাইছিল যে আনকি তেওঁৰ নামৰ এটা টেটুও বনাইছিল। ৰণবীৰৰ প্ৰৱঞ্চনাৰ বাবে পিছত দুয়োৰে মাজৰ সম্পৰ্কৰ অৱনতি ঘটিছিল। ফাইল ফটো\nকেটৰিনা কাইফ আৰু ৰণবীৰ কাপুৰক বলীউডৰ আটাইতকৈ জনপ্ৰিয় প্ৰেমিক দম্পতীসকলৰ ভিতৰত গণ্য কৰা হৈছিল কিন্তু কেইদিনমানৰ পিছত দুয়োৰে বিচ্ছেদ হৈছিল। কেটৰিনাই বৰ্ণনা কৰিছিল যে ব্ৰেকআপৰ পিছত তেওঁৰ অৱস্থা কেনে হৈ পৰিছিল। ফাইল ফটো\nবলীউডৰ ডিম্পল ছোৱালী প্ৰীতি জিণ্টাৰ নেছ ৱাদিয়াৰ সৈতে বিবাহ বিচ্ছেদ হৈছিল। এটা সময়ত নেছ প্ৰীতিৰ প্ৰেমিক আৰু ব্যৱসায়িক অংশীদাৰ দুয়ো আছিল। সকলো ঠিকেই চলি আছিল আৰু তাৰ পিছত ২০০৯ চনৰ আশে পাশে, দুয়োজনৰ মাজৰ সম্পৰ্কত কিছু সমস্যা হৈছিল বুলি জনা গৈছিল। এইটোও খবৰ পোৱা গৈছিল যে নেছে প্ৰীতিৰ ওপৰত হাত দাঙিছিল। ফাইল ফটো


বধিৰতা - অসমীয়া ৱিকিপিডিয়া\n(শ্ৰৱণ বিসংগতিৰ পৰা পুনঃনিৰ্দেশিত)\nশ্ৰৱন বিসংগতি আৰু শ্ৰৱনৰ অসুবিধাৰ আন্তঃৰাষ্ট্ৰীয় প্ৰতীক\nশ্ৰেণীবিভাজন আৰু বাহ্যিক উৎস\nশ্ৰৱন বিসংগতি বা বধিৰতা (ইংৰাজী: Hearing loss; hard of hearing, anacusis, বা hearing impairment বুলিও কোৱা হয়।) হৈছে আংশিক বা সম্পূৰ্ণভাৱে শ্ৰৱন ক্ষমতা লুপ্ত হৈ যোৱা। ই এখন বা দুয়োখন কাণৰ ক্ষেত্ৰত হ'ব পাৰে। ইয়াৰ ফলত শিশুসকলৰ ভাষা শিক্ষণত আৰু বয়স্কসকলৰ বিভিন্ন কাৰ্যত অসুবিধাৰ সৃষ্টি হয়। ইয়াৰ বাবেই কিছুমান লোক, বিশেষকৈ বয়সস্থ সকল, নিঃসংগতাত ভূগিব লগা হয়। বধিৰ বুলিলে সাধাৰণতে কমকৈ শুনা নাইবা একেবাৰে নুশুনা লোক সকলক বুজোৱা হয়।\nবিভিন্ন কাৰণৰ বাবে শ্ৰৱন ক্ষমতা লুপ্ত হ'ব পাৰে: বংশগত, বয়স বৃদ্ধি, কোলাহলৰ প্ৰভাৱ, কিছুমান সংক্ৰমণ, জন্মৰ জটিলতা, আৰু বিভিন্ন ঔষধ তথা বিষাক্ৰিয়া আদি। এটা সাধাৰণ সংক্ৰমণজনিত বধিৰতা হৈছে chronic ear infections। ৰুবেলাৰ দৰে গৰ্ভাৱস্থাৰ বিভিন্ন সংক্ৰমণেও সমস্যাৰ সৃষ্টি কৰিব পাৰে। শ্ৰৱন পৰীক্ষাত এখন কাণে কমেও ২৫ ডেচিবল শব্দ শুনিবলৈ অক্ষম হ'লে বধিৰতা নিশ্চিত কৰা হয়। নৱজাতকৰ শ্ৰৱন পৰীক্ষা অতি প্ৰয়োজনীয় বুলি গণ্য কৰা হয়।\nঅৰ্ধ বধিৰতা প্ৰতিৰোধ কৰিব পৰা যায়। ইয়াৰ বাবে প্ৰতিষেধক প্ৰদান, গৰ্ভাৱস্থাত উপযুক্ত প্ৰতিপালন, কোলাহলৰ পৰা আঁতৰি থকা, আৰু কিছুমান নিৰ্দিষ্ট ঔষধৰ ব্যৱহাৰ কৰা হয়। কোলাহল নিয়ন্ত্ৰণৰ বাবে বিশ্ব স্বাস্থ্য সংস্থাই যুৱচামৰ personal audio player ব্যৱহাৰৰ সীমা দৈনিক এক ঘণ্টা অনুমোদন জনাইছে। শিশুসকলৰ বধিৰতা আগতীয়াকৈ চিনাক্তকৰণ আৰু শুশ্ৰষা প্ৰদান অতি গুৰুত্বপূৰ্ণ। বিভিন্ন hearing aids, sign language, cochlear implants আৰু subtitles অতি উপকাৰী। Lip reading হৈছে অন্য এক প্ৰকাৰৰ উপযোগী কৌশল। পৃথিৱীৰ বিভিন্ন প্ৰান্তত শ্ৰৱন সহায়ত যন্ত্ৰ ব্যৱহাৰ কৰা হয়।\nসমগ্ৰ বিশ্বজুৰি বধিৰতাৰ বাবে প্ৰায় ১০% ৱোক প্ৰভাৱিত হৈছে। ইয়াৰ ফলত প্ৰায় ৫% (৩৬০ৰ পৰা ৬৩৮ নিযুত) লোকৰ অক্ষমতা সৃষ্টি হৈছে আৰু অন্য ১২৪ নিযুত লোক অক্ষমতা আশংকা কৰা হৈছে। ইয়াৰে প্ৰায় ৬৫ নিযুত লোকৰ বধিৰতা শিশু অৱস্থাতেই আৰম্ভ হোৱা। Sign language কব পৰা সকলৰ বেছিভাগেই Deaf cultureৰ সদস্য আৰু তেঁওলোকে নিজকে কোনো ৰোগাক্ৰান্ত বুলি ভবাৰ সলনি পৃথক গুণসম্পন্ন বুলিহে ভাবে, আৰু এনে বহু সদস্যই বধিৰতাৰ চিকিৎসা কৰাৰ বিৰোধীতা কৰে।\n↑ "Deafness". Encyclopædia Britannica Online. Encyclopædia Britannica Inc.. 2011. http://www.britannica.com/EBchecked/topic/154327/deafness। আহৰণ কৰা হৈছে: 2012-02-22.\n↑ 2.0 2.1 2.2 2.3 2.4 2.5 "Deafness and hearing loss Fact sheet N°300". March 2015. http://www.who.int/mediacentre/factsheets/fs300/en/। আহৰণ কৰা হৈছে: 23 May 2015.\n↑ 3.0 3.1 Lasak, JM; Allen, P; McVay, T; Lewis, D (Mar 2014). "Hearing loss: diagnosis and management.". Primary care খণ্ড 41 (1): 19–31. doi:10.1016/j.pop.2013.10.003. PMID 24439878.\n↑ "1.1 billion people at risk of hearing loss WHO highlights serious threat posed by exposure to recreational noise". 27 February 2015. http://www.who.int/pbd/deafness/activities/IECD_2015_Press_Release_EN.pdf?ua=1। আহৰণ কৰা হৈছে:2March 2015.\n↑ Oishi, N.; Schacht, J. (June 2011). "Emerging treatments for noise-induced hearing loss". Expert opinion on emerging drugs খণ্ড 16 (2). doi:10.1517/14728214.2011.552427. PMID 21247358.\n↑ 6.0 6.1 WHO (2008). প্ৰকাশক Geneva, Switzerland: World Health Organization. পৃষ্ঠা. 35. ISBN 9789241563710. http://www.who.int/healthinfo/global_burden_disease/GBD_report_2004update_full.pdf.\n↑ Olusanya, BO; Neumann, KJ; Saunders, JE (1 May 2014). "The global burden of disabling hearing impairment:acall to action.". Bulletin of the World Health Organization খণ্ড 92 (5): 367–73. PMID 24839326.\n↑ Elzouki, Abdelaziz Y. Textbook of clinical pediatrics (2 সম্পাদনা). প্ৰকাশক Berlin: Springer. পৃষ্ঠা. 602. ISBN 9783642022012. http://books.google.ca/books?id=FEf4EMjYSrgC&pg=PA602.\n↑ "Community and Culture - Frequently Asked Questions". National Association of the Deaf. Archived from the original on 27 December 2015. http://nad.org/issues/american-sign-language/community-and-culture-faq। আহৰণ কৰা হৈছে: 31 July 2014.\n↑ "Sound and Fury - Cochlear Implants - Essay". PBS. http://www.pbs.org/wnet/soundandfury/cochlear/essay.html। আহৰণ কৰা হৈছে: 2015-08-01.\n↑ "Understanding Deafness: Not Everyone Wants to Be 'Fixed'". The Atlantic. http://www.theatlantic.com/health/archive/2013/08/understanding-deafness-not-everyone-wants-to-be-fixed/278527/। আহৰণ কৰা হৈছে: 2015-08-01.\n↑ "Why not all deaf people want to be cured". The Daily Telegraph. http://www.telegraph.co.uk/culture/9526045/Why-not-all-deaf-people-want-to-be-cured.html। আহৰণ কৰা হৈছে: 2015-08-02.\n↑ Sparrow, Robert (2005). "Defending Deaf Culture: The Case of Cochlear Implants". The Journal of Political Philosophy খণ্ড 13 (2). http://profiles.arts.monash.edu.au/rob-sparrow/download/Deaf-Culture.pdf। আহৰণ কৰা হৈছে: 30 November 2014.\n"https://as.wikipedia.org/w/index.php?title=বধিৰতা&oldid=176104"ৰ পৰা সংকলিত\nএই পৃষ্ঠাখন ২৭ ফেব্ৰুৱাৰী, ২০১৮ তাৰিখে ০০:৪৬ বজাত অন্তিম সংশোধন কৰা হৈছিল।


ফাগুনৰ বতৰাৰে প্ৰেমৰ উকমুকনি-ৰাজশ্ৰী শৰ্মা – ফটাঢোল\nফাগুনৰ বতৰাৰে প্ৰেমৰ উকমুকনি-ৰাজশ্ৰী শৰ্মা\nফেব্ৰুৱাৰী মাহ বুলিলেই মনটো বৰ ভাল লাগে মোৰ। ফেব্ৰুৱাৰী মানেই মন মতলীয়া কৰা বাউলি ফাগুন, ফেব্ৰুৱাৰী মানেই শিৱ বাবাৰ দিন শিৱৰাত্ৰি, আকৌ ফেব্ৰুৱাৰী বুলিলেই অমুকীৰ এই ধৰাত আৱিৰ্ভাব হোৱাৰো দিন আৰু আটাইতকৈ ‘Exciting’ কথাটো হ’ল যে পশ্চিমীয়া সংস্কৃতিৰ যিবোৰ দিন বাৰ আমি পালন কৰি উলাহৰ মাদলি হৈ ফুৰোঁ, সেইবোৰৰ মাজত অন্যতম প্ৰেমৰ দিন ‘ভেলেণ্টাইন ডে’টোও ফেব্ৰুৱাৰীতেই। ভেলেণ্টাইন ডে বোলোতেই আৰু এটা লোকেল ভেলেণ্টাইন ডেৰ কথাও মনলৈ আহিলে, সৰস্বতী পূজা! এইটোও ভেলেণ্টাইন ডে’তকৈ কমনে কিবা?\nভেলেণ্টাইন ডে:ৰ কথানো কি ক’ম! হুমুনিয়াহ এটাহে ওলাই মনত পৰিলেই। আগতে স্কুল কলেজৰ দিনত আমিও ভাবোঁ ধুনীয়াকৈ Archie’sৰ কাৰ্ড আমাকো দিব কোনোবাই, লগত এটা অকমাণিকে টেডী! দিয়েও, নিদিয়াও নহয়; কিন্তু সেই ‘তোমাৰ লগৰজনীক বা তোমাৰ সেই অমুক নামৰ বাজনীক মোৰ খুব ভাল লাগে, এইটো দি দিবা দেই। তোমাক ডেইৰী মিল্ক খুৱাম এটা’ – ইয়াতেই শেষ। ময়ো ডেইৰী মিল্ক খাই গ’লো, ওজনো বাঢ়ি গৈ থাকিল। কিন্তু মোৰ নামত লিখা Archie’s ৰ কাৰ্ড এখনহে কেতিয়াও নাপালোঁ। এটা সময়ত শুনিলোঁ দোকানেই বন্ধ হৈ গ’ল। এতিয়া ছোৱালীহঁতৰ দেউতাকক খোজোঁ প্ৰতি বছৰেই, আৰু তেঁৱো নিজৰ পেটেণ্ট কৰি ৰখা বিখ্যাত ভস্মাসুৰৰ চাৱনিটোও দিয়ে। ভেলেণ্টাইন ডে’ৰ মাদকতা তাতেই ভস্মীভূত! তাতকৈ আমাৰ সৰস্বতী পূজাই ভাল।\nসৰস্বতী পূজা বুলিলেই মন ৰাইজাই কৰা আছিল এটা সময়ত। কি পিন্ধিম ক’ত খিচাৰি খাম ইত্যাদি ইত্যাদি চিন্তাৰে ভাৰাক্ৰান্ত মন! স্কুলীয়া দিনত অৱশ্যে স্কুল বাছত উঠি স্কুললৈ যোৱা আৰু গধূলি হ’লে ওচৰৰ গানৰ স্কুলত যোৱাতেই সৰস্বতী পূজা। সৰস্বতী পূজা বুলি মাৰ যত যিমান মেখেলা চাদৰ আছে, আটাইবোৰ এবাৰ এবাৰ পিন্ধি ট্ৰায়েল দিয়া হয়েই। মেটচিং গহণা নিজৰ নাথাকিলেও কথা নাই, ওচৰ পাজৰৰ বাইদেউ, ভণ্টী, লগৰ ছোৱালী আটায়ে সলনা সলনি কৰি ইয়েৰ ৰিং, খাৰু সৱ এসপ্তাহ আগতেই যোগাৰ কৰোঁ।\nহায়াৰ চেকেণ্ডাৰীত পঢ়া সময়ৰ এটা ঘটনা। ফটাপ্ৰেম হ’ব নে লটিঘটিয়েই হ’ব ময়ো বুজি পোৱা নাই কিন্তু যিহেতু তেনেকুৱা ধৰণৰেই কাহিনীটো, আপোনালোকে ফটাপ্ৰেম বুলিয়েই পঢ়ক আৰু। সেই সময়ত মোৰ হঠাতে ভাল লাগিল আমাতকৈ এবছৰ চিনিয়ৰ মানে ক্লাছ টুৱেলভৰ ল’ৰা এজন। নামটো ‘বিকাশ’। পঢ়া শুনাত খুবেই ভাল, দেখাত নো কি ক’ম! আজিকালিৰ দিনৰ কোৰিয়ান এক্টৰবোৰৰ দৰে চেহেৰাৰ। ৰঙা বগা গাখীৰৰ সন্দেশ যেন গাল মুখ। হওঁতে দাড়ি মোচৰ অভাৱৰ বাবে লগৰ ল’ৰাবোৰে গাইমুৱা বুলি কৈছিল, কিন্তু সিহঁতে সেইবোৰ হিংসাতে কয় আচলতে। হাঁহিটো যে! বুকুৰ ভিতৰত যে এটা তেজ পাম্প কৰা এটা যন্ত্ৰ থাকে, সেইটোৰ শব্দ আহি নিজেই শুনা পোৱা যায় তেতিয়া। ক্লাছৰ মাজৰ ফাঁকে ফাঁকে আমি দুই তিনিজনী যাওঁ তাক চাবলৈ। মানে আমাৰ বহুত কেইজনীৰে সি উমৈহতীয়া ক্ৰাছ আছিল সেই সময়ত। কেতিয়াবা দেখোঁ, কেতিয়াবা নেদেখোঁ। দেখিলে ‘উফ্, আজি দিন বনি গ’ল’, নেদেখিলে ‘ধেই, আজি দিনটোৱেই বৰবাদ’। মুঠতে ক্লাছ ইলেভেনত পঢ়া দিনত আমাৰ আটাইৰে মুখত তাৰেই কথা। আমি ক্লাছ ইলেভেনৰ পৰীক্ষা দিম সেইবাৰ, সিহঁতৰ ক্লাছ শেষ, ফাইনেল পৰীক্ষা মাৰ্চত। সৰস্বতী পূজা ফেব্ৰুৱাৰী মাহত। পূজাৰ দিনাই বিকাশহঁতৰো লাষ্ট কলেজলৈ অহা। গতিকে সেইটো দিনতেই যদি ইমপ্ৰেছ কৰিব নোৱাৰোঁ আৰু কিডাল লাভ! গতিকে সৰস্বতী পূজাত কি পিন্ধিম বুলি চিন্তা কৰি কৰি শেষত মায়ে দুবছৰ আগতে চেন্নাই যাওঁতে কিনা ধুনীয়া বেঙুনীয়া শাৰী এখন পচন্দ কৰি ল’লো পিন্ধিবলৈ। মেটচিং জুৱেলাৰীও যোগাৰ কৰিলোঁ।\nশাৰীখন যোগাৰ কৰিলোহে, এতিয়া পিন্ধো কেনেকৈ? স্কুলত পঢ়া দিনত আমি মেখেলা চাদৰ পিন্ধি গৈছিলোঁ। মেখেলা চাদৰ পিন্ধোতে সেইকাৰণে একেবাৰে অসুবিধা নাপাওঁ, কিন্তু শাৰী! ইমান পিছল, ইমান দীঘল কাপোৰখন সামৰোতেই বাৰ বাজি যায়চোন। মাহঁতে পিন্ধে, দুই মিনিটতে টিপ টপ তৈয়াৰ। মোক কেতিয়াবা জাপিবলৈ দিয়ে, এফালে জাপি গৈ থাকোঁ, আনফালে ওলাই গৈ থাকে। কোনোপধ্যেই সামৰিব নোৱাৰোঁ। তথাপি সেইবাৰ বোলো নাই, এতিয়া ডাঙৰ হৈছোঁ। শাৰীহে! হৈ যাব, ইমাননো কি দিগদাৰ হ’ব। পিন দুটামান মাৰি ল’ম, আৰু কি!\nসৰস্বতী পূজাৰ দিনা পুৱাই সাজি কাচি ওলালোঁ। শাৰী পিন্ধাবলৈ ওচৰৰ বাইদেউক তেল মাৰি মাৰি মাতি আনিলোঁ, ইপিনে তাইৰো কলেজলৈ যাবলৈ পলম হয়। দহটামান পিন মাৰি কোনোমতে তাই পিন্ধাই দিলে যেনিবা! তাৰ পাছত লগৰ ছোৱালীৰ সৈতে অটোত উঠি প্ৰথমতে বি.বৰুৱালৈ গ’লোঁ। বি বৰুৱা কলেজৰ কাষতে আমাৰ স্কুল, গতিকে তালৈকো এপাক গ’লোঁ খোজ কাঢ়ি কাঢ়ি। শাৰী পিন্ধি খোজ কাঢ়োতে জোটপোট লাগিছে, তথাপিও হাৰ মনা নাই। স্কুলত গৈ আৰামচে বহি গৰম খিচিৰি, লাব্ৰা ভাজি, বিলাহীৰ টক খাই থাকোঁতেই এক বাজিবৰ হ’ল। চেৰেং চেৰেংকৈ কলেজলৈ মনত পৰিল। যদি বিকাশহঁত গুছি যায় বেছি দেৰি হ’লে, যদি দেখাই নাপাওঁ! আজি লগ নাপালেতো আৰু কেতিয়াও লগেই নাপাম। সিহঁতৰ পৰীক্ষাই আৰম্ভ হ’ব নেক্সট মাহত। ইফালে লগৰকেইজনীৰ আড্ডা শেষ নহয়হে নহয়। কি কৰোঁ, অকলেই গুচি যাওঁ নেকি বুলি ভাবি ভাবি অৱশেষত এজনীক জোৰ কৰিলোঁ মোৰ লগত যাবলৈ। স্কুলৰ পৰা ওলাই ফ্লাই অভাৰৰ মাজখিনি মান পাইছোঁহে, তাই দেখোন মোৰ হাতত জোৰকে চেপি ধৰিছেহি।\n: ঐ ৰাজ’ , মোৰ দেখোন পেটটো কামুৰিবলৈ ধৰিছেৰে।\nমই বোলো সৰ্বনাশ! এপেটকে গৰম খিচিৰি খাইছিলি নহয়, বিলাহীৰ টকো একেবাৰে আঙুলি চেলেকি চেলেকি খালি। এতিয়া কি কৰ কৰ।\n: নহয় ৰে, মোৰ সঁচাকৈয়ে পাইখানা কৰিব লাগিছে। প্লিজ মোক বচা আজি তই।\nমই মানে নিজৰে কপালত চপৰিয়াইছোঁ। হে আই সৰস্বতী, এইবোৰ কি পাল্লাত পেলালা ঔ বুলি। উপায় নাপায় আকৌ বি বৰুৱাতেই সোমালোঁ গৈ গৈ। এইবাৰ চিধাই বাথৰূমৰ লাইনত। তাইৰ বেগ, খাৰু, ৰুমাল ইত্যাদি সামগ্ৰী মোক গটাই তাই বাথৰূমত সোমাল। ঘড়ীটোলৈ চাওঁ যে, তিনি বাজো বাজো। এতিয়ালৈকে চাগে কলেজত চকিদাৰ দাদাই ডেক্স বেঞ্চ সামৰিলেই। ইফালে চাৰি বজাতকৈ দেৰি কৰিলে মায়ে যে পদূলিমুখতে ভালদৰেই অভ্যৰ্থনা এভাগি কৰিব, সেইটোও ধূৰূপ। ময়ো নিজৰ ভাগ্যক দোষ দি জীৱনত কেতিয়াবা হ’লেও বিকাশ বৰুৱাৰ মুখামুখি হ’মেই বুলি নিজকে নিজে সান্তনা এভাগ দি সেইবছৰৰ সৰস্বতী পূজাৰ তাতেই সামৰণি মাৰিলোঁ।\n« ভূতৰ সৈতে মাৰাথান দৌৰ-বন্দিতা জৈন\nআপদীয়া পদ্য -অনসূয়া বৰঠাকুৰ »\nহাঃ হাঃ গৰম খিচিৰি,লাবৰা আৰু বিলাহী টকৰ কি কামাল! ভাল লাগিল দেই।\nধন্যবাদ বা। মুঠতে প্ৰেম আৰু নহ’ল???


Hrithik Roshan spotted on dinner date with mystery girl watch VIDEO ss - হৃত্বিকৰ সৈতে কোন সেই অচিন যুৱতী? মুম্বাইৰ জাপানী ৰেষ্টুৰেণ্টত ডিনাৰ ডেটৰ পিছত হঠাতে দেখা গ'ল তেওঁক– News18 assam\nHome » photogallery » entertainment »হৃত্বিকৰ সৈতে কোন সেই অচিন যুৱতী? মুম্বাইৰ জাপানী ৰেষ্টুৰেণ্টত ডিনাৰ ডেটৰ পিছত হঠাতে দেখা গ'ল তেওঁক\nHrithik Roshan with mystery girl: হৃত্বিক ৰোশনক অলপতে এখন ৰেষ্টুৰেণ্টৰ বাহিৰত দেখা গৈছিল। এই সময়ছোৱাত ৰহস্যময়ী ছোৱালী এগৰাকীও তেওঁৰ সৈতে দেখা গৈছিল। হাতত ধৰি মৰমেৰে গাড়ীত বহিছিল। দুয়োকে একেলগে দেখি, অনুৰাগীসকলে এতিয়া সুধিব বিচাৰে, তেওঁ কোন?\nদীৰ্ঘদিন ধৰি চলচ্চিত্ৰৰ পৰা আঁতৰি থকা বলীউডৰ তাৰকা হৃত্বিক ৰোশনক শেহতীয়াকৈ মুম্বাইৰ এখন জনপ্ৰিয় জাপানী ৰেষ্টুৰেণ্টত সাধাৰণ নৈশ ভোজনত ওলাই যোৱা অৱস্থাত পাপাৰাজিৰ দৃষ্টিগোচৰ হয়। এয়া সাধাৰণ কথা যদিও ই কিছু লাইমলাইটত আহিছিল এটা বিশেষ কাৰণত।\nহৃত্বিক ৰোশনক এজনী ৰহস্যময়ী ছোৱালীৰ সৈতে দেখা গৈছিল। ৰেষ্টুৰেণ্টৰ পৰা ওলাই যোৱাৰ লগে লগে তেওঁ ৰহস্যময়ী ছোৱালীজনীৰ হাত ধৰিছিল আৰু তাৰ পিছত তেওঁক তেওঁৰ বিলাসী গাড়ীত বহুৱাই বিদায় লৈছিল। (Hrithik Roshan with mystery girl)। (ফটো ক্ৰেডিট - ভাইৰেল ভায়ানি)\nযেতিয়া হৃত্বিকৰ সৈতে ৰহস্যময়ী ছোৱালীজনীৰ ফটো ভাইৰেল হয়, অনুৰাগীসকলৰ মনত প্ৰশ্ন উত্থাপিত হ'বলৈ ধৰিলে। (ফটো ক্ৰেডিট - ভাইৰেল ভায়ানি)\nপাপাৰাজিয়ে হৃত্বিকৰ ওচৰত ৰৈ তেওঁক ফটোৰ বাবে প'জ দিবলৈ কৈছিল যদিও তেওঁৰ পৰা বিশেষ সঁহাৰি পোৱা নাছিল। (ফটো ক্ৰেডিট - ভাইৰেল ভায়ানি)\nবৰঞ্চ দেখা গৈছিল অভিনেতাজনে তেওঁৰ বন্ধুক (ৰহস্যময়ী ছোৱালী) কেমেৰাৰ পৰা সুৰক্ষিত কৰিবলৈ চেষ্টা কৰিছে, আৰু তেওঁৰ সৈতে গাড়ীত বহিছে। (ফটো ক্ৰেডিট - ভাইৰেল ভায়ানি)\nৰহস্যময়ী ছোৱালীজনীৰ সৈতে হৃত্বিকৰ ফটো ভাইৰেল হোৱাৰ লগে লগে অনুৰাগীসকলে এই ৰহস্যময়ী ছোৱালীজনীৰ বিষয়ে কথা পাতিবলৈ আৰম্ভ কৰে। অনুৰাগীসকলে সেই ছোৱালীজনীৰ বিষয়ে জানিব বিচাৰে, তাই কোন? (ফটো ক্ৰেডিট - ভাইৰেল ভায়ানি)\nৰহস্যময়ী ছোৱালী কোন? কোনেও এইটো নাজানে, কিন্তু অনুৰাগীসকলে অনুমান কৰিছে যে তেওঁ চাবা আজাদ হ'ব পাৰে, যি এগৰাকী যুৱ সংগীতজ্ঞ। তেওঁ সম্প্ৰতি নাছিৰুদ্দিন শ্বাহৰ পুত্ৰ ইমাদৰ সৈতে কাম কৰিছে। অৱশ্যে এয়া নিশ্চিতনহয়। (ফটো ক্ৰেডিট - ভাইৰেল ভায়ানি)\nহৃত্বিক ৰোশনৰ কৰ্মক্ষেত্ৰৰ বিষয়ে ক'বলৈ গ'লে, তেওঁক শীঘ্ৰেই তামিল চলচ্চিত্ৰখনৰ ৰিমেক 'বিক্ৰম বেদ'ত দেখা যাব। চেইফ আলী খান আৰু ৰাধিকা আপ্তেকো তেওঁৰ সৈতে দেখা যাব। ইয়াৰ উপৰি, হৃত্বিকক দীপিকা পাডুকনৰ সৈতে 'ফাইটাৰ'ত দেখা যাব। (ফটো ক্ৰেডিট - ভাইৰেল ভায়ানি)


School Zone – E-zine of Biological Sciences\nHome > School Zone\nব্লব্‌ফিছ (Psychrolutes marcidus) – পৃথিৱীৰ সবাতোকৈ কুৎচিৎ জীৱ (?)\nSchool Zone\t0\nব্লব্‌ফিছ হ’ল অষ্ট্ৰেলিয়া আৰু টাচ্‌মেনিয়াৰ উপকূলীয় অঞ্চলত সাগৰৰ গভীৰ পানীত বাস কৰা এবিধ মাছ। নিউজিলেণ্ডৰ উপকূলীয় অঞ্চলতো ইয়াক পোৱা যায়। সীমিত ব্যক্তিৰ মাজত চলোৱা এক সমীক্ষাত ইয়াক পৃথিৱীৰ আটাইতকৈ কুন্ধচ জীৱৰূপে অভিহিত কৰা হৈছিল। ইহঁতৰ আকাৰ প্ৰায় এক ফুট দীঘল। সাগৰ পৃষ্ঠৰ পৰা প্ৰায় ৬০০-ৰ পৰা ১২০০ মিটাৰ গভীৰতাত ইহঁত বাস কৰে।\nতেজ-ৰঙা জেলিমাছ: ৰহস্যময় সাগৰীয় জীৱ\nSource: https://www.usgs.gov/media/images/red-jellyfish-genus-poralia যোৱা বছৰৰ আগষ্ট মাহত আমেৰিকাৰ ৰাষ্ট্ৰীয় সাগৰীয় আৰু বায়ুমণ্ডলীয় প্ৰশাসন (National Oceanic and Atmospheric Administration)ৰ বিজ্ঞানীসকলে ঘোষণা কৰিছিল যে সাগৰীয় পৃষ্ঠৰ পৰা প্ৰায় ২,৩০০ ফুট গভীৰতাত তেওঁলোকে এক প্ৰকাৰৰ আচৰিত প্ৰাণী আৱিষ্কাৰ কৰিবলৈ সক্ষম হৈছে, যি আছিল এবিধ তেজগোড়া ৰঙৰ জেলিমাছ (jellyfish)। এইবিধ জেলিমাছ ‘প’ৰেলিয়া’ নামৰ গোত্ৰৰ অন্তৰ্গত যদিও ই\n‘ইনফ্লামেশ্বন্’ বা প্ৰদাহ – জীৱদেহৰ এক গুৰুত্বপূৰ্ণ পৰিঘটনা\nSchool Zone, School Zone(19th Issue)\t0\n‘ইনফ্লামেশ্বন্’ বা প্ৰদাহ - জীৱদেহৰ এক গুৰুত্বপূৰ্ণ পৰিঘটনা ড° নয়নজ্যোতি পাঠক জীৱদেহত ঘটি থকা বিভিন্ন পৰিঘটনাসমুহৰ ভিতৰত এটা অতি গুৰুত্বপূৰ্ণ পৰিঘটনা হ’ল ‘ইনফ্লামেশ্বন্’ বা প্ৰদাহ৷ ‘ইনফ্লামেশ্বন্’ শব্দটো আমাৰ প্ৰায় সকলোৰে চিনাকী যদিও আমি বেছিভাগে ইনফ্লামেশ্বন‌্ মানে দেহৰ ক’ৰবাত আঘাত পালে সেই নিৰ্দিষ্ট অংশটো ফুলাৰ লগতে বিষোৱাক বুজোঁ৷ কিন্তু ইনফ্লামেশ্বন্ বুলিলে\nকৃষি খণ্ডত সেউজ গৃহ/প্লাষ্টিক গৃহৰ ভূমিকা\nজ্যোতিস্মিতা বৰা কৃষি বিজ্ঞান কেন্দ্ৰ, বাক্সা অসম কৃষি বিশ্ববিদ্যালয় Email: jyotimaina@gmail.com Mobile No. 9864703814 সেউজ গৃহ অথবা প্লাষ্টিক গৃহ সকলোৰে জ্ঞাত এটা ঘৰ/গৃহ, য’ত বায়ুমণ্ডলৰ সকলোবোৰ কাৰক নিয়ন্ত্ৰণ কৰি ৰাখিব পাৰি, যেনে: পোহৰ, আৰ্দ্ৰতা, উষ্ণতা ইত্যাদি। সেউজ গৃহ বা এনে প্লাষ্টিক গৃহ এটাৰ ভিতৰত বিশ্বৰ যিকোনো ঠাইতে যিকোনো সময়তে অনুকূল বাতাবৰণৰ\nগাণিতিক জীৱবিজ্ঞান বা জৈৱ-গণিত (Mathematical Biology or Bio-mathematics)\nSchool Zone, School Zone (17th issue)\t0\nডঃ প্ৰবোধ বৰা মুৰব্বী অধ্যাপক পশু জৈৱ প্ৰযুক্তি বিভাগ পশু চিকিৎসা বিজ্ঞান মহাবিদ্যালয় খানাপাৰা, গুৱাহাটী আমাৰ দেশত সৰহভাগ অভিভাৱক আৰু ছাত্ৰ-ছাত্ৰীৰ মাজতে এটা ধাৰণা প্ৰচলিত আছে যে জীৱবিজ্ঞান অধ্যয়নৰ বাবে গণিতৰ জ্ঞান অপৰিহাৰ্য্য নহয়। গতিকে গণিত বিষয়ত ভাল ফল দেখুৱাব নোৱাৰা ছাত্ৰ-ছাত্ৰীক সাধাৰণতে জীৱবিজ্ঞানৰ যিকোনো শাখাত অধ্যয়ন আৰু উচ্চ শিক্ষা গ্ৰহণৰ পৰামৰ্শ দিয়া হয়।\nLet’s talk about Artificial Insemination (A.I)\n-Dr. Partha Pratim Borah Veterinary Officer Regional A.I. Centre, Lehugaon Biswanath Chariali (Assam) Artificial Insemination isamethod that involvesadeliberate introduction of sperm insideafemale's cervix. It helps in achieving pregnancy through in vivo fertilization without any sexual intercourse. Artificial Insemination (AI) has lots of benefit, especially to the dairy


Home সম্পাদকীয়ঃ অসমৰ ছাত্ৰ আন্দোলন\nWe have heard about the Jungles of Assam.\nToday we saw its lion in Delhi\nঅসমৰ ছাত্ৰ সমাজে সক্ৰিয়ভাৱে জড়িত হৈ পৰা স্বাধীনতা সংগ্ৰামৰ এক গুৰুত্বপূৰ্ণ বিষয় আছিল গ্ৰুপিং ব্যৱস্থা৷ স্বাধীনতাৰ মাজেৰে পুনৰ সংকটৰ সম্ভাৱনা স্পষ্ট হৈ পৰা অসমৰ ভৱিষ্যতক লৈ ছাত্ৰসকল চিন্তিত হৈ পৰিছিল৷ সেই পৰিস্থিতি আৰু অসমৰ কেইজনমান নেতাৰ বিলষ্ঠ পদক্ষেপে অসমৰ ছাত্ৰ সমাজক অসমৰ প্ৰতি থকা দায়িত্ববোধ জাগ্ৰত কৰিছিল৷ স্বাধীনতাৰ পিছত ছাত্ৰ আন্দোলনৰ প্ৰতিটো খোজতে এই গ্ৰুপিং ব্যৱস্থাক স্মৰণ কৰি আন্দোলনৰ গতি তীব্ৰ কৰা পৰিলক্ষিত হয়৷ ৰাষ্ট্ৰৰ চৰিত্ৰ, ৰাষ্ট্ৰৰ বঞ্চনা, ৰাষ্ট্ৰীয় সন্ত্ৰাস, ৰাষ্ট্ৰীয় লুণ্ঠনৰ প্ৰসংগত প্ৰতিবাদ প্ৰতিৰোধ কৰা প্ৰতিটো আন্দোলনৰ কাৰ্যসূচীতে গ্ৰুপিং ব্যৱস্থাৰ কথা সোঁৱৰণ কৰা হয়৷ স্বাধীনতা দিৱসৰ তাৎপৰ্য ব্যাখ্যা কৰিবলৈ গৈ জাতীয় সংগ্ৰামৰ আপোচহীন মহানায়ক নিবাৰণ বৰাই সেই সময়ৰ ৰাজনৈতিক পৰিস্থিতিক অতি সুন্দৰভাৱে ব্যাখ্যা কৰি গৈছে নিবাৰণ বৰাৰ ভাষাৰে-\nক্ষমতা হস্তান্তৰৰ প্ৰস্তাৱসমূহ লৈ ইংলেণ্ডৰ পৰা কেবিনেট মিছন আহিছিল ১৯৪৬ চনৰ মাৰ্চ মাহত আৰু ২৬/৫/৪৬ তাৰিখে প্ৰস্তাৱসমূহ সদৰী কৰি জাননী দিছিল৷ প্ৰস্তাৱসমূহত কোৱা হৈছিল ভাৰতবৰ্ষক তিনিভাগে ভাগ কৰা হ’ব৷ ‘ক’ গোট (বৰ্তমান পাকিস্তান), ‘খ’ গোট (উত্তৰ-পূৰ্বাঞ্চলক বাদ দি বৰ্তমানৰ ভাৰতবৰ্ষ), ‘গ’ গোট (বৰ্তমান বাংলাদেশ, পূৰ্বৰ পূব পাকিস্তান, আজিৰ উত্তৰ-পূৰ্বাঞ্চল)৷ প্ৰস্তাৱত কোৱা হৈছিল যে ‘ক’, ‘খ’, ‘গ’ গোটৰ বাবে সংবিধান সভা এখন অনুষ্ঠিত হ’ব৷ কিন্তু ‘ক’ গোট আৰু ‘গ’ গোটৰ বাবে একোখন পৃথক সংবিধান সভা থাকিব৷\nবহু আলোচনাৰ শেহত ৬/১২/৪৬ তাৰিখে ভাৰতীয় জাতীয় কংগ্ৰেছে ইংৰাজ চৰকাৰৰ এই প্ৰস্তাৱসমূহ গ্ৰহণ কৰিছিল, কিন্তু অসম প্ৰদেশ কংগ্ৰেছ কমিটিয়ে গ্ৰুপিং প্ৰথা তথা ‘গ’ গোটৰ স্থিতি গ্ৰহণ কৰিবলৈ অস্বীকাৰ কৰিছিল আৰু গ্ৰুপিং-বিৰোধী আন্দোলন অনুষ্ঠিত কৰিছিল তেতিয়াৰ অসমৰ প্ৰধান মন্ত্ৰী গোপীনাথ বৰদলৈৰ নেতৃত্বত৷ সেই আন্দোলনক প্ৰত্যক্ষভাৱে সমৰ্থন কৰিছিল মহাত্মা গান্ধীয়ে৷ ‘ক’ গোটত অন্তর্ভুক্ত পঞ্জাবৰ শিখ আৰু হিন্দু সম্প্ৰদায়েও আপত্তি দৰ্শাইছিল৷ আপত্তি দৰ্শাইছিল উত্তৰ-পশ্চিম সীমান্ত প্ৰদেশৰ কংগ্ৰেছী চৰকাৰে৷ ইতিমধ্যে অসম, পঞ্জাব আৰু উত্তৰ-পশ্চিম সীমান্ত প্ৰদেশক ‘গ্ৰুপ কাউন্সিল’ত যোগ দিবৰ বাবে বাধ্য কৰিবলৈ গণ পৰিষদৰ নিৰ্বাচনৰ বাবে ১৬ জুলাই ১৯৪৬ নিৰ্ধাৰণ কৰা হ’ল৷\nসকলোৰে ধাৰণা হ’ল যে ‘গ্ৰুপিং-বিৰোধী’ আন্দোলন বিফল হ’ল, বৰদলৈৰ সকলো কলা-কৌশল নিঃস্ফল হ’ল৷ ২৬ জুলাই তাৰিখে অসম বিধানসভাৰ নিৰ্বাচন অনুষ্ঠিত হ’ল৷ দহ জন সদস্য নিৰ্বাচিত হ’ল৷ তিনিজন মুছলিম লীগৰ আৰু সাতজন কংগ্ৰেছৰ৷ এতিয়া আৰু ‘গ’ গোটৰ ‘গ্ৰুপিং কাউন্সিল’ অনুষ্ঠিত হোৱাত বাধা নাই, কংগ্ৰেছৰ সাতজনে যোগ নিদিলেও মুছলিম লীগৰ তিনিজনে যোগ দিব৷ ‘গ্ৰুপিং কাউন্সিল’ অনুষ্ঠিত হ’ব৷ অসম পূব পাকিস্তানত অন্তৰ্ভুক্ত হ’ব৷ কিন্তু নিৰ্বাচন শেষ হোৱাৰ লগে লগে গোপীনাথ বৰদলৈয়ে এটা প্ৰস্তাৱ দাঙি ধৰিলে৷ প্ৰস্তাৱটোত কোৱা হ’ল যে,\n‘আজিৰ এই বিধানসভাই কেবিনেট মিছনৰ প্ৰস্তাৱসমূহ নামঞ্জুৰ কৰে৷ বিশেষকৈ প্ৰস্তাৱৰ ১৫ ধাৰাটো (যিটোত ‘গ্ৰুপিং’ সম্পৰ্কে উল্লেখ আছিল)’৷\n‘আজিৰ এই বিধানসভাই ভাবে যে আন কোনো ৰাজ্যৰ সহযোগত অসমৰ বাবে এখন সংবিধান ৰচনা হ’ব নোৱাৰে৷’\n‘আজিৰ এই বিধানসভাই বিশ্বাস কৰে যে অসমৰ বাবে এখন আছুতীয়া সংবিধান অসমৰ ৰাইজ আৰু অসম চৰকাৰেহে ৰচনা কৰিব পাৰে৷’\n‘আজিৰ এই বিধানসভাই সেয়েহে আজ্ঞা জাৰি কৰে যে গণ পৰিষদলৈ নিৰ্বাচিত সদস্যসকলে যাতে গণ পৰিষদৰ লগত বিশষকৈ গ্ৰুপ কাউন্সিলৰ লগত সহযোগিতা নকৰে৷’\nফলত মুছলিম লীগৰ তিনিজন সদস্যায়ো ‘গ্ৰুপ কাউন্সিল’ত যোগ দিয়াৰ মুদা মৰিল৷ ১৭ জুলাই তাৰিখে তেতিয়াৰ অসমৰ লাট চাহেব হিউ এন্দ্ৰো ক্লাউ চাহেবে ইংৰাজ চৰকাৰৰ Secreatary of states-লৈ এখন পত্ৰ প্ৰেৰণ কৰিলে৷ পত্ৰখনত ১৬ জুলাইৰ অসম বিধানসভাৰ বিৱৰণীসহ এই মন্তব্য প্ৰকাশ কৰিলে যে গোপীনাথ বৰদলৈয়ে গ্ৰুপিং আঁচনি কনছাল কৰিবলৈ সক্ষম হ’ল৷ সেই চিঠিৰ উত্তৰত ১৯৪৬ৰ ৮ আগষ্টত Secreatary of states-এ জনালে যে কেবিনেট মিছনৰ প্ৰস্তাৱসমূহৰ মূল আধাৰ আছিল ‘গ্ৰুপিং প্ৰথা’৷ বৰদলৈয়ে সেই আঁচনি কনছাল কৰিবলৈ সক্ষম হ’ল৷\nউল্লেখ্য যে, ১৯৪৬ৰ ৩ আগষ্টত পণ্ডিত জৱাহৰলাল নেহৰুৱে বৰদলৈলৈ এখন চিঠি প্ৰেৰণ কৰিছিল ৷ যিখনত ‘গ্ৰুপিং কাউন্সিল’ত যোগ দিয়াৰ পৰামর্শ আছিল৷ শেষৰ বাক্য শাৰীত লিখিছিলে এনে ধৰণে, যাৰ খাচ অসমীয়াত অর্থ হ’ব ‘কেলেই ভয় কৰিছা, আমি আছোঁ নহয়৷’ মুছলিম লীগৰ তৰফৰ পৰা মঃ আলি জিন্নাই সঘনে দাবী কৰিছিল যে ভাৰতীয় জাতীয় কংগ্ৰেছে কেবিনেট মিছনৰ প্ৰস্তাৱসমূহ আখৰে আখৰে গ্ৰহণ নকৰালৈকে মুছলিম লীগে কোনো মন্তব্য দিয়াৰ পৰা বিৰত থাকিব৷ চৰকাৰৰ তৰফৰ পৰা কংগ্ৰেছৰ ওপৰত প্ৰচণ্ড হেঁচা প্ৰয়োগ কৰা হৈছিল৷ অসম প্ৰদেশ কংগ্ৰেছ কমিটিয়ে ইতিমধ্যে এক প্ৰস্তাৱ গ্ৰহণ কৰিছিল যে ভাৰতীয় জাতীয় কংগ্ৰেছে কেবিনেট মিছনৰ প্ৰস্তাৱসমূহ আখৰে আখৰে গ্ৰহণ কৰিলে অৰ্থাৎ ‘গ্ৰুপিং প্ৰথা’ গ্ৰহণ কৰিলে অসম প্ৰদেশ কংগ্ৰেছ কমিটি ভাৰতীয় জাতীয় কংগ্ৰেছৰ অন্তৰ্ভুক্ত হৈ নাথাকিব৷\n১৯৪৬ চনৰ ৬ ডিচেম্বৰ তাৰিখে ভাৰতীয় কংগ্ৰেছ কমিটিয়ে কেবিনেট মিছনৰ প্ৰস্তাৱসমূহ আখৰে আখৰে গ্ৰহণ কৰিবৰ বাবে সিদ্ধান্ত গ্ৰহণ কৰে ৩৪২টা ভোটত৷ অসমৰ ১২ জন প্ৰতিনিধিৰ প্ৰতিবাদ অগ্ৰাহ্য কৰা হ’ল৷ অসম কংগ্ৰেছৰ মুখপাত্ৰ আছিল পুষ্পলতা দাস, তেখেতৰ বক্তৃতাৰ সময়ত তেখেতক যথেষ্ট তুচ্ছ তাচ্ছিল্য কৰাৰ উপৰি অশ্লীল ব্যঙ্গ কৰা হৈছিল হেনো৷ প্ৰস্তাৱ গৃহীত হ’লত অখিল ভাৰতীয় কংগ্ৰেছ কমিটিৰ লগত সম্বন্ধ ছেদ কৰি গোপীনাথ বৰদলৈৰ নেতৃত্বত অসমৰ বাৰজন প্ৰতিনিধিয়ে সভাকক্ষ ত্যাগ কৰে৷\nফখৰুদ্দিন আলি আহমেদ আৰু তৈয়বুল্লা চাহাব কংগ্ৰেছ ৱৰ্কিং কমিটিৰ বিশষভাৱে আমন্ত্ৰিত সদস্য আছিল বাবে সভাকক্ষ ত্যাগ কৰিব নোৱাৰিলে৷ তাকে লৈ কিছু বাক-বিতণ্ডা হৈছিল যদিও পিছত সংবাদসেৱীসকলে বৰদলৈক সুধিছিল, এয়া আপুনি কি কৰিলে? গান্ধীজীৰ লগত কথা নাপাতে কিয়? Of course I will take to Gandhi but I have not yet talked to god – বৰদলৈয়ে উত্তৰ দিছিল৷ পিছদিনা দিল্লীৰ বাতৰি কাকতত বৰ বৰ হৰফেৰে লিখিছিল- We have heard about the Jungles of Assam. Today we saw its lion in Delhi.\nবিজয় চন্দ্ৰ ভাগৱতী আৰু মহেন্দ্ৰ মোহন চৌধুৰীক এখন গোপন পত্ৰসহ প্ৰেৰণ কৰিছিল গান্ধীজীৰ ওচৰলৈ৷ তেখেত তেতিয়া বিহাৰৰ মধুবনীত৷ গান্ধীজীয়ে সেইখন চিঠিৰ উত্তৰ দি পঠিয়াইছিল৷ তেখেতসকল দুয়োজন গুৱাহাটী আহি পোৱাৰ সময়ত জজ ফিল্ডত বিৰাট জনসভাত সভাপতিত্ব কৰিছিল জগদীশ মেধি ডাঙৰীয়াই৷ ভাগৱতী আৰু চৌধুৰী দুয়োজনকে সভালৈ মাতি অনা হ’ল৷ তেখেতসকলে গান্ধীজীয়ে বৰদলৈ লৈ লিখা চিঠিৰ কথা ক’লে আৰু ক’লে যে গান্ধীজীয়ে অসমীয়া ৰাইজলৈ আশীৰ্বাদ দিছে৷ চাৰিওফালৰ পৰা চিঞৰৰ ৰোল উঠিল চিঠিখন পঢ়ি দিয়ক, নেতা আৰু জনতাৰ মাজত এই চীনৰ প্ৰাচীৰ কিয়?\nচিঠি খুলি দিয়া হ’ল, পঢ়ি দিয়া হ’ল৷ বৰদলৈয়ে চিঠিখন পোৱাৰ পূৰ্বেই বাতৰি কাকতত প্ৰকাশ হ’ল৷ বৰদলৈয়ে চিঠিখন পোৱাৰ পিছত প্ৰতিবাদ টোকা পঠিয়ালে যে তেখেতে পোৱা চিঠিখনৰ ভাষা বেলেগ৷ Whatagreat statesman lived in our midst. চিঠিখনত গান্ধীজীয়ে লিখিছিল ‘মই পোহৰ দেখিছোঁ কংগ্ৰেছৰ আলিদোমোজাত, আপুনি কংগ্ৰেছৰ বিৰুদ্ধে বিদ্ৰোহ কৰাৰ কথা কৈছোঁ৷ মই যেন পোহৰ দেখিছোঁ৷’ তেতিয়া কংগ্ৰেছৰ সভাপতি আব্দুল কালাম আজাদে কেবিনেট মিছনলৈ লিখিছল –Our objection is now highest on the point of Assam. মাউণ্ট বেটেণ্ডৰ প্লেন অনুসাৰে চিলেট জিলাত গণভোট হ’ল৷ গণভোট হ’ল উত্তৰ-পশ্চিম সীমান্ত প্ৰদেশত৷ অধিক ভোটত এইবোৰ অঞ্চল পাকিস্তানৰ অন্তৰ্ভুক্ত হ’ল৷ বহু কষ্টৰ ফলত আমি ভাৰতবৰ্ষত ৰৈ গ’লোঁ৷\nস্বাধীনতা প্ৰাপ্তি আমাৰ কাৰণে বেদনাদায়ক৷ মহাত্মা গান্ধীয়ে ১৯৪৬ চনৰ ১৬ মে’ৰ নিশা কেবিনেট মিছনৰ প্ৰস্তাৱসমূহ পঢ়ি- ১৫ দফাটো পঢ়ি অনুভৱ কৰিছিল যে অসম, পঞ্জাব, উত্তৰ-পশ্চিম সীমান্ত প্ৰদেশ আৰু সিন্ধু প্ৰদেশৰ লোকসমাজৰ ওপৰত যি বাধ্যবাধকতা আৰোপ কৰা হৈছে সি যথাৰ্থ নহয়৷ ১৭ মে’, ১৯ মে’, ২০ মে’ তাৰিখে গান্ধীজীয়ে চাৰিখন চিঠি লিখিছিল- কেবিনেট মিছনলৈ যে- তোমালোকৰ প্ৰস্তাৱ অনুসৰি ভাৰত স্বাধীন হয়তো হ’ব, কিন্তু the people of Assam, Punjab, Sind and NWRP will have lost their right of self determination. Four proposals bear compulsion on certain states which is unfair. কেবিনেট মিছনৰ প্ৰস্তাৱসমূহৰ ওপৰত দুজন ভাৰতীয়ৰ প্ৰতিক্ৰিয়া আছিল quick and immediate৷ তেওঁলোক আছিল গান্ধীজী আৰু গোপীনাথ বৰদলৈ৷\nনিবাৰণ বৰাৰ ভাষাত- “এই কথাক লৈ আজি অসমীয়াই গৰ্বও নকৰে যে, মাত্ৰ দুজন ভাৰতীয়ৰ বাবেই আমি পাকিস্তানত অন্তৰ্ভুক্ত হোৱাৰ পৰা ৰেহাই পাই গ’লোঁ৷ ১৫/৮/৪৭ত স্বাধীনতা আহিল৷ ১৫/১২/৪৭ তাৰিখে পণ্ডিত জৱাহৰলাল নেহৰু আহিল অসম পৰিভ্ৰমণত৷ বৰদলৈ ডাঙৰীয়া শ্বিলঙৰ পৰা নামি আহিবলৈ ৰাজী নহ’ল৷ অসমৰ বাবে তেতিয়া একমাত্ৰ প্ৰশ্ন- আমি কেনেকৈ পাকিস্তানত অন্তৰ্ভুক্ত হোৱাৰ পৰা ৰক্ষা পাওঁ৷ তাৰবাবে কি ক’ত হৈছে, সেই কথাৰ ভূ-ভা ৰখাৰ আমাৰ সময় নাই৷ কাৰণ আমি পৰিত্যক্ত৷ জৱাহৰলাল নেহৰুৰ version, Indian Independence can not wait for Assam. সেইটো পৰিস্থিতিত আমি স্বাধীন হ’লো৷”\nজাতীয় সংগ্ৰামৰ আপোচহীন মহানায়কজনে সেই সময়ৰ সেই পৰিস্থিতি দেখিছিল, উপলব্ধি কৰিছিল৷ আজি ছাত্ৰ সমাজে স্বাধীনতাৰ সেই তিক্ততাসমূহ সন্মুখত লৈ গণ সংগ্ৰামৰ পাতনি মেলে৷ ৰাষ্ট্ৰৰ চৰিত্ৰক সমালোচনা কৰিব বিচাৰে৷ ছাত্ৰ সমাজে কৰি অহা এই উপলব্ধিৰ প্ৰকৃত ছবিখন উত্থাপন কৰাৰ বাবে নিবাৰণ বৰাৰ ৰাজহুৱা বক্তব্যখিনি বিশেষকৈ গ্ৰুপিঙৰ প্ৰসংগত আলোচনালৈ অনা হ’ল৷\nপ্ৰতি মঙলবাৰে প্ৰকাশ পাব৷\nPrevious articleআঞ্চলিকতাবাদৰ ধ্বজা উৰুৱাবলৈ জন্ম হ’ল ‘অসম জাতীয় পৰিষদ’\nNext articleনৱেম্বৰতেই বজাৰলৈ আহিব পাৰে কৰোনাৰ টীকা! চীনৰ দাবী


পিতৃ-মাতৃৰ প্ৰতি থকা কৰ্তব্য | আৰম্ভণি :: অসমীয়া ভাষা সাহিত্য সৃষ্টিৰ এক অভিনৱ প্ৰয়াস...\nপিতৃ-মাতৃৰ প্ৰতি থকা কৰ্তব্য\nSubmitted by মন্জুষা দেৱী on Mon, 09/16/2019 - 05:44\nঅনুভৱ :: পিতৃ-মাতৃ আৰু বৃদ্ধাশ্ৰম --- দিপাংকৰ ভাগৱতী\nSubmitted by দিপাংকৰ ভাগৱতী on Mon, 07/01/2019 - 07:03\nআজি বহুত দিন অন্তৰ পাছত হঠাৎ মনলৈ কিছুমান প্ৰশ্ন আহিল, ভূল-শুদ্ধ যুক্তিৰে মনটো যেন অশান্তিকৰ কৰি তুলিছে ।প্ৰ শ্নবোৰৰ উত্তৰ বিচাৰি উলিওৱাতো কেতিয়াবা জটিল হৈ পৰে । এটা সন্তানৰ বাবে মাক-দেউতাকৰ প্ৰতি থকা কৰ্তব্যসমূহ কেনে হোৱা উচিত...? বিয়াৰ পাছত নতুন বোৱাৰীক পাই মাক আৰু দেউতাকৰ ত্যাগ সমূহক পাহৰি যোৱাবোৰ উচিত নে...? এনেবোৰ প্ৰশ্নৰে বৰ্তমান মোৰ মন অন্তৰ সকলো অশান্ত ।\nRead more about অনুভৱ :: পিতৃ-মাতৃ আৰু বৃদ্ধাশ্ৰম --- দিপাংকৰ ভাগৱতী\nমুঠ পঢ়ুৱৈ সংখ্যা:3,827\nমুঠ পঢ়ুৱৈ সংখ্যা:3,394\nমুঠ পঢ়ুৱৈ সংখ্যা: 2,376


পুনৰ কৃত্ৰিম বান (Artificial Flood) আৰু ভূমিস্খলনৰ (landslide) কবলত পৰিছে গুৱাহাটী মহানগৰীৰ (Guwahati City) বহু অঞ্চল\nপুনৰ কৃত্ৰিম বান (Artificial Flood) আৰু ভূমিস্খলনৰ (landslide) কবলত পৰিছে গুৱাহাটী মহানগৰীৰ (Guwahati City) বহু অঞ্চল। এই সকলোৰে মাজতে মহানগৰীৰ পশ্চিম বৰাগাঁও নিজৰাপাৰ অঞ্চলত (Nizarapar Area Near Boragaon) সংঘটিত হ’ল এক শোকাৱহ ঘটনা (Tragic Incident)। পাহাৰৰ মাটি খহি এটা ঘৰ পোত গৈ ৪জন শ্ৰমিকে হেৰুৱালে (Four Workers Die) প্ৰাণ।\nAssam | Four die in landslide that took place at Nizarapar area near Boragaon in Guwahati, today\nFour labourers were residing at the spot where landslide occurred. They got trapped under the debris & died. Their bodies were recovered: Nabaneet Mahanta, DCP West, Guwahati pic.twitter.com/JmFEfiBywj\nঘটনাটোৰ খবৰ পোৱা মাত্ৰকেই SDRF আৰু স্থানীয় লোকে উদ্ধাৰ কৰে আটাইকেইজনৰ মৃতদেহ। মৃত শ্ৰমিক কেইজনৰ নাম মফিজুল হক (কোকৰাঝাৰ), মনোৱাৰ হুছেইন (ধুবুৰী), আমৰুল হক (গোলকগঞ্জ) আৰু হাচানুৰ আলী (কোকৰাঝাৰ) বুলি জানিব পৰা গৈছে।\nসোমবাৰে নিশা প্ৰায় ৯.৩০ বজাৰ পৰা হোৱা মুষলধাৰ বৰষুণৰ ফলত নিশা প্ৰায় ১ বজাত বৰাগাঁৱৰ নিজৰাপাৰাৰ নয়ন ৰাজবংশী নামৰ লোকজনৰ ভাৰাঘৰত পাহাৰৰ মাটি খহি পৰিছিল। সেইসময়ত ভাৰা ঘৰটোত শুই আছিল চাৰিজন শ্ৰমিক। শুই থকা অৱস্থাতে পাহাৰৰ পৰা খহি অহা শিল-মাটিয়ে হেঁচি ধৰে শ্ৰমিক চাৰিজনক (They Got Trapped Under The Debris & died)। থিতাতে প্ৰাণ হেৰুৱালে শ্ৰমিককেইজনে।\nআৰু পঢ়কঃ https://khatangkhobor.com/news/national/brother-jumped-in-burning-pyre-of-sister-died-of-burns/9731/\nTags: ৪জন শ্ৰমিকে হেৰুৱালে প্ৰাণArtificial FloodAssamFour Workers DieGuwahatiGuwahati CityKhoborLandslideNizarapar Area Near BoragaonTragic Incidentঅসমকৃত্ৰিম বানখবৰগুৱাহাটীগুৱাহাটী মহানগৰীপশ্চিম বৰাগাঁও নিজৰাপাৰভূমিস্খলনশোকাৱহ ঘটনা


সম্পাদকীয়-জুন ২০২১ - Nature's Beckon\nপৰিৱেশ দিৱসৰ শুভকামনা বোৰ আজিলৈ থাকক। নিজৰ ভিতৰলৈ ভুমুকিয়াই চাওঁ আহক। কিমান উন্নতি কৰিলো আমি? আমাৰ উন্নতিৰ জখলা ডাল বহুত দীঘল, কল্পনাৰো অগোচৰ। জখলাডাল দীঘলৰ পৰা অতি দীঘল হৈ গৈ আছে ক্ৰমাৎ নহয়নে! জখলা ডালত বগাবলৈ আমি আমাৰ কিমান সহোদৰৰ প্ৰাণৰ আহুতি ল’লো বাৰু!… দুহাত আজুৰি মানুহে সপোন দেখে। ভোগবাদী সপোনৰ কোবাল সোঁতত উটি যায় নদী, পাহাৰ, অৰণ্য, হাতী, বাঘ, হৰিণ, চৰাই সকলো। মানুহ কিন্তু থমকি নৰয়। দৌৰি দৌৰি মানুহ পৃথিৱীৰ সিপাৰ পোৱাৰ হাবিয়াস জাগে। পৃথিৱী এৰি মানুহৰ বিজ্ঞানে মহাকাশতো ধাতুৰ স্তূপ সাজি লয়। সপোনৰ পিছে পিছে গৈ মানুহে নিজৰ ঘৰত জুই লগাই দূৰৰ পৰা তাৰ উম লয়। হয় আজিৰ এই পৰিৱেশ দিৱসো মানুহৰেই অযথা সপোনৰ এটা ফল। মানুহে পাহৰে এজাৰফুলীয়া ৰঙবোৰ। সোণাৰুৰ হালধীয়া বোৰে অধিকাংশ মানুহকে আপ্লুত নকৰে। মানুহে নুশুনে চৰাইৰ বিননি, হাতীৰ চিঞৰবোৰ। মানুহে কেৱল ঘৰ সাজে, সপোনৰ ঘৰ অথচ মানুহ নিজৰ ঘৰৰেই নহয়।\nকাৰোবাবে ওপৰৰ কথাবোৰ প্ৰলাপ যেন লাগিব পাৰে, কিন্তু এয়াই বাস্তৱ। মানুহ প্ৰকৃতিৰ পৰা আতৰি বিজ্ঞানৰ অহংকাৰত মত্ত। ৰ’ব, ভাবি নল’ব যে আমি বিজ্ঞান মানসিকতাৰ নহয়, কিন্তু আমাৰ বাবে ভালপোৱা বিজ্ঞানতকৈ সামান্য ওপৰত। বিজ্ঞান মানেই যদি সত্য, ভালপোৱা সেই সত্যৰ জীৱনীশক্তি । যি বিজ্ঞানত দয়া নাই তেনে বিজ্ঞান আমাৰ কাম্য নহয়। আমি মানে-আমি সকলো যিয়ে পৃথিৱীৰ পৰা খাই থকা ঋণৰ কথা অহৰহ মনত ৰাখো। যিয়ে বিজ্ঞানক লৈ অহংকাৰী নহয়। বাস্তৱত সমাজত এতিয়াও একাংশ মানুহ আছে যিয়ে নদীৰ লগত কান্দে, পাহাৰৰ সৈতে ভাঙে, হাতীৰ সৈতে হেৰোৱা ঘৰ বিচাৰি ফুৰে। মানুহৰ নৈতিক স্খলন কিন্তু আদিতে নাছিল, যেতিয়ালৈ মানুহ প্ৰকৃতিৰ সৈতে সহবাস কৰিছিল। ভাৰতবৰ্ষৰ মানুহৰ নৈতিক পতন হোৱাৰ ইতিহাসো কিমাননো পুৰণি । বুদ্ধক মনত আছেনে? হয় গৌতম বুদ্ধৰ কথাই কৈছো , যি গৰাকী মনিষীৰ ছাঁত ভাৰত বিশ্বগুৰু হৈছিল, সেই মনিষীয়ে প্ৰদান কৰা সম্যক সংস্কৃতিয়ে ভাৰতৰ ইতিহাস স্বৰ্ণময় কৰিছিল। প্ৰকৃতি সংৰক্ষণৰ চেতনা, জীৱ হত্যাৰ হিংসা, সম্যক আচৰণৰ শিক্ষাৰে বহু হাজাৰ বছৰ আগতেই ভাৰতক উজ্জীৱিত কৰিছিল।আজিৰ ভাৰতবৰ্ষ বুদ্ধৰ দৰ্শনক পাহৰাৰ এক অদেখা শিলালেখ। পৰিৱেশ সংৰক্ষণৰ শিক্ষা পাশ্চাত্যক বিলোৱা ভাৰতবৰ্ষৰ অৱস্থা চাওক আজি। ভাৰতৰ পথ, নদী, পাহাৰ, অৰণ্য প্লাষ্টিকৰ আৱৰণত আৱদ্ধ। আমাৰ এই দুৰৱস্থাৰ কাৰণ বহুতো। প্ৰকৃতিৰ পৰা আতঁৰি অধিকাংশ ভাৰতবৰ্ষৰ মানুহে শিকিলে চলনা, চাতুৰামী, ভোগবাদী সভ্যতা। আমি পাহৰি গ’লো নদীৰ সৌম্যতা সন্তানক শিকাবলৈ। পাহাৰৰ বিশালতা, অৰণ্যৰ গভীৰতাক শ্ৰদ্ধা কৰিবলৈ, বোধ কৰিবলৈ প্ৰজন্মৰ পিছত প্ৰজন্মই নিশিকিলোঁ , নিশিকালো। সেয়েহে চিন্তাত, কামত আমি পিছুৱাই গৈ আছো।\nযোৱা ১৩ মে’ ২০২১ ত অসমৰ পৰিৱেশ প্ৰকৃতিত এটা নজিৰবিহীন ঘটনা সংঘটিত হ’ল। বামুনীপাহাৰত ১৮ টাকৈ হাতীয়ে মৃত্যুক সাৱটি ল’লে। লগে লগে কাৰণ দৰ্শোৱা হ’ল – এইয়া বজ্ৰপাতত মৃত্যু হৈছে। সকলো ব্যস্ত হৈ উঠিল হাতীৰ মৃত্যুৰ পৰা দায় সাৰিবলৈ। কিন্তু কিয়? বজ্ৰপাত নহয় বুলি কোৱা যুক্তি বোৰক খুব চাতুৰীৰে আওকাণ কৰি থকা হ’ল। ধৰি লোৱা হ’ল হাতীৰ মৃত্যুত কোনোৱে দোষী নহয়, কিন্তু পৰীক্ষা কৰি চোৱাত কি আপত্তি থাকে? আপত্তি তেতিয়া থাকিব যেতিয়া কোনো পক্ষ ইয়াত জড়িত থাকে। এইটো এটা উদাহৰণ মাত্ৰ। ইয়াৰ আঁৰৰ স্বাৰ্থ – একমাত্ৰ মানুহৰ অতি বিজ্ঞান আৰু দ্ৰুততৰ জীৱনৰ হাবিয়াস। অইন ঘটনাৰ দৰে বামুণীপাহাৰৰো হাতীবোৰে উচিত ন্যায় নাপাবলৈ বহু কাম কৰা হৈ থাকিব। এটা সময়ত হাতীৰ ঘৰবোৰ হৈ পৰিব কোনো ব্যৱসায়িক গোষ্ঠীৰ উৎপাদন ক্ষেত্ৰ। হাতীবোৰ হেৰাই যাব, মানুহৰ লালসা বোৰ লপলপাই থাকিব। গছৰ পাহাৰ গুচি পইছাৰ পাহাৰ হ’ব আৰু মানুহে কৃত্ৰিম অক্সিজেন কিনিবলৈ আগবাঢ়িব। বামুণীপাহাৰৰ ঘটনাটোত প্ৰশ্ন হয়- সচাঁকৈ বজ্ৰপাত হৈছে যদি মাটিৰ পৰীক্ষণ কৰা নহ’ল কিয়? অনুসন্ধান কমিটিত বিদ্যুৎ বিশেষজ্ঞ, ইলেক্ট্ৰিকেল ইঞ্জিনিয়াৰ নাথাকিল কিয়? আমি এই প্ৰশ্ন বোৰৰ উত্তৰ নাপাওঁ কিয়?\nএইবোৰ কামেৰে আমি পৃথিৱীক এক অসুখীয়া প্ৰজন্ম উপহাৰ দি থৈ যোৱাৰ বাদে কি কৰিব পাৰিম? য’ত অৰণ্যক সম্পদ বোলা হয় আৰু ভোগবাদকেই সম্পদৰ সূত্ৰ বুলি শিকোৱা হয়, তেনে সমাজৰ পৰিৱেশ, প্ৰকৃতিৰ সৈতে মানুহৰ সভ্যতাৰো সলিল সমাধি ঘটিব। পৰৱৰ্তী প্ৰজন্মক যদি আমি মৰম, দয়া, সহানুভূতি, সংৰক্ষণৰ শিক্ষা দিব নোৱাৰো আমাৰ ভেমৰ চকা বেছি দিন নুঘুৰিব। অৰণ্যৰ অৱগাহন, সৎ কামৰ উদাহৰণ নতুন প্ৰজন্মৰ বাবে আটাইতকৈ বেছি দৰকাৰী বিষয়বস্তু। কেৱল বিজ্ঞানেই সমাজ সুখময় কৰিব নোৱাৰে, বিজ্ঞানৰ লগত থাকিব লাগিব দয়া, মমতা, অহিংসাৰ পাঠ। সেয়েহে পৰিৱেশ দিৱসৰ শুভকামনা থাকক আজিলৈ। আজিৰ ৫ জুনত সংকল্প লওঁ- আগ পিছ নুগুনি দৌৰাৰ প্ৰতিযোগিতাত অংশ নলওঁ। আহক – অৰণ্যমুখী হওঁ, প্ৰেমৰ ৰেৱাজ কৰো, দয়াৰ শিলালেখ লেখো।


কোট্টাংকুলাঙ্গাৰা উৎসৱ - অসমীয়া ৱিকিপিডিয়া\nকোট্টাঙ্কুলাঙ্গাৰা দেৱী মন্দিৰ\nকোট্টাংকুলাঙ্গাৰা উৎসৱ হৈছে ভাৰতৰ কেৰালাৰ কোল্লাম অঞ্চলৰ কোট্টাঙ্কুলাঙ্গাৰা দেৱী মন্দিৰত অনুষ্ঠিত হোৱা এক বাৰ্ষিক হিন্দু উৎসৱ। এই উৎসৱ উপলক্ষে হাজাৰ হাজাৰ পুৰুষে মহিলাৰ দৰে পোছাক পৰিধান কৰে। ভগৱতী দেৱী এই উৎসৱৰ আৰাধ্য দেৱতা। প্ৰতি বছৰে মালায়ালম মীনাম মাচামৰ দশম আৰু একাদশ দিনত এই উৎসৱ উদযাপন কৰা হয়। কোট্টাংকুলাঙ্গাৰ দেৱী মন্দিৰ হৈছে দেৱী দুৰ্গা বা ভগৱতী, ক্ষমতাৰ সৰ্বোচ্চ মাতৃ আদি শাক্তিৰ এক হিন্দু মন্দিৰ। আৰাধ্য দেৱী ভাগৱতীক যুদ্ধৰ দেৱী বুলি জনা যায়। ভগৱতী শব্দৰ পুং লিংগ হিচাপে ভগৱান ব্যৱহাৰ কৰা হয়। কেতিয়াবা কেতিয়াবা ভগৱতী শব্দৰ ঠাইত দেৱী বা ঈশ্বৰী শব্দৰো ব্যৱহাৰ হয়।\nউৎসৱৰ দিনা হাজাৰ হাজাৰ ভক্তই দেৱী ভগৱতীৰ আশীৰ্বাদ ল'বলৈ মন্দিৰদৰ্শন কৰে। পুৰুষসকলে তেওঁলোকৰ পচন্দৰ মহিলাৰ পোছাক পৰিধান কৰে। কিছুমানে ছেট শাৰী, পাট্টু শাৰী, অৰ্ধ শাৰী আৰু কোনো কোনোৱে নৃত্যৰ পোছাক পিন্ধে। ক্ৰছ-ড্ৰেছিং এই উৎসৱৰ পৰম্পৰাগত ৰীতি-নীতিৰ অংশ। ক্ৰছ-ড্ৰেছিং কৰা পুৰুষ সকলে হাতত একোটা চাকি লৈ দেৱীৰ মন্দিৰলৈ বুলি শোভাযাত্ৰা কৰাৰ দৰে খোজ কাঢ়ি আগবাঢ়ে। ভক্তসকলে মুখ্যতঃ দেৱীৰ আশীৰ্বাদ বিচাৰি মন্দিৰলৈ যায়।\nমন্দিৰৰ কিংবদন্তী আৰু উৎপত্তিৰ স্মৃতিত, প্ৰতিবছৰে প্ৰাচীন মন্দিৰৰ আৰ্হি নিৰ্মাণ কৰা হয়। কুঞ্জালুমমুডুৰ পৰা দেৱীৰ শোভাযাত্ৰাৰ সময়ত ভক্তসকলে কুঞ্জালুমমুডুৰ পৰা আৰাট্টুকাদাভুলৈ দীঘলীয়া শাৰীপাতি অনুষ্ঠানত অংশগ্ৰহণ কৰে।\nজনশ্ৰুতি অনুসৰি, গৰখীয়াৰ এটা দলে কোট্টাঙ্কুলাঙ্গাৰা দেৱী মন্দিৰৰ ঠাইখিনিতে এটা নাৰিকল পাইছিল আৰু ভূঠাকুলামৰ দক্ষিণ অংশত এটা শিল পাইছিল। যেতিয়া তেওঁলোকে নাৰিকলটোৰ পৰা বাকলি গুচাবলৈ বুলি শিলৰ ওপৰত খুন্দা মাৰিছিল তেতিয়া তেওঁলোকে শিলৰ পৰা তেজৰ টোপাল নিৰ্গত হোৱা দেখিবলৈ পালে। গৰখীয়া সকলে জ্যেষ্ঠসকলক এই ঘটনাটো বুজাই কোৱাৰ পিছত এজন জ্যোতিষীজনে পৰামৰ্শ দিছিল যে শিলটোত অতিপ্ৰাকৃতিক শক্তি আছিল আৰু এই স্থানত এটি মন্দিৰ নিৰ্মাণৰ লগে লগে পূজা আৰম্ভ কৰিব লাগে। বয়সিয়াল লোক সকলে গৰখীয়াসকলৰ সৈতে লগ হৈ নাৰিকল, তালৰ খুটা, পাত আৰু খেৰ আদি ব্যৱহাৰ কৰি এটা অস্থায়ী মন্দিৰ নিৰ্মাণ কৰিছিল। প্ৰাচীন কালত প্ৰচলিত এটা প্ৰথা অনুসৰি কেৱল বালিকাসকলেহে ফুলৰ মালা প্ৰস্তুত কৰিছিল আৰু প্ৰাচীন কুদুম্বা মন্দিৰত পূজাৰ চাকি জ্বলাইছিল। এই পৰম্পৰা স্বীকাৰ কৰি, মহিলাৰ পোছাক পিন্ধা গৰখীয়াসকলে মন্দিৰত পূজা আগবঢ়াইছিল। নাৰিকলৰ পৰা প্ৰস্তুত কৰা গাখীৰৰ তৰল উতলাই ইয়াৰপৰা এবিধ ঔষধি তেল (উৰুক্কু ভেলিচেন্না) আহৰণ কৰা হৈছিল আৰু গোটা নাৰিকলসহ (কোট্টান) দেৱীক নৈবেদ্য হিচাপে আগবঢ়োৱা হৈছিল।\n↑ "Temple Festival". Kottankulangara Temple. http://kottankulangaratemple.org/festival/। আহৰণ কৰা হৈছে: 16 August 2013.\n↑ "Kerala temple: Where the lady with the lamp isaman". NDTV. http://www.ndtv.com/article/south/kerala-temple-where-the-lady-with-the-lamp-is-a-man-346568। আহৰণ কৰা হৈছে: 16 August 2013.\n↑ "Kottankulangara Chamayavilakku". Kerala Festival Wiki. http://www.keralatourism.org/festivalwiki/?q=node/294। আহৰণ কৰা হৈছে: 16 August 2013.\n↑ "Sri Bhagavati-Devi: Goddess of Crossdressing". http://www.galva108.org/deities.html#5। আহৰণ কৰা হৈছে: 16 August 2013.\n↑ "Temple History". Kottankulangara Temple. http://kottankulangaratemple.org/history-of-temple/। আহৰণ কৰা হৈছে: 16 August 2013.\n"Chamayavilakku". Kottankulangara Temple. 15 March 2013. http://kottankulangaratemple.org.\n"Cross-dressing for the Goddess". Times of India.6April 2008. http://timesofindia.indiatimes.com/home/sunday-toi/Cross-dressing-for-the-Goddess/articleshow/2929677.cms.\n"Macho men in heels". Sun2Surf. http://www.thesundaily.com/article.cfm?id=32478.\n"https://as.wikipedia.org/w/index.php?title=কোট্টাংকুলাঙ্গাৰা_উৎসৱ&oldid=323888"ৰ পৰা অনা হৈছে\nএই পৃষ্ঠাখন ১১ জুন, ২০২২ তাৰিখে ০০:৩৪ বজাত অন্তিম সংশোধন কৰা হৈছিল।